text:
Niðanfyri er talan endurgivin, sum Jóannes Hansen helt í gjár í samband við at hann setti Bátafestivalin á Toftum.
Her grør um gangandi fót
Góðu gestir og bygdafólk.
Flaggdagin fyri fimm árum síðani var eg á flogvøllinum. Ørindini vóru at taka ímóti yngru dóttrini og hennara kæru. Eftir fimm ár í útlegd fluttu tey heim aftur á klettarnar. Tey vóru fýra, sum komu heim, og á biltúrinum eystur eftir í meginøkinum spurdi eldra gentan, sum tá var fimm ára gomul, hví tað vóru so nógv fløgg at síggja í øllum bygdunum.
Abbin svaraði, at tað var tí, at vit øll – omman og abbin, mosturin og hennara familja í Saltangará, omman og abbin í Fuglafirði og øll teirra og allir føroyingar – vóru so fegin um, at tey nú vóru flutt aftur til Føroya at búgva og at tað eisini var tí, at tað var flaggdagur.
Fyri fimm árum síðani búðu tað 1208 fólk í Nes kommunu. Nú er fólkatalið á Nesi, Toftum og Saltnesi 1329. Fólkavøksturin hevur í fimm ár verið 10 prosent ella 2 prosent um árið. Um vit sammeta við stórar fólkavøkstir á globalum plani, so er vøksturin í India 1,2 prosent. Hesin vøksturin er so stórur, at hann fer at bera við sær, at India um ikki so ógvuliga langa tíð fer at vera heimsins fólkaríkasta land. Nú er Kina heimsins fólkaríkasta land. Men har er vøksturin nú bara 0,5 prosent. Tað er orsaka av eitt barnapolitikkinum, sum hevur verið galdandi síðani 1979, at fólkavøksturin í Kina er lækkaður úr 2,8 prosentum og niður í 0,5 prosent ella bara í ein fjórðing av tí, sum fólkavøksturin nú er í Nes kommunu.
At fólkatalið vaks ótamt plagdi at vera roknað at vera ein vanlukka, tí tað bar við sær, at tað vóru fleiri munnar at metta, uttan at framleiðslan varð størri.
Her hjá okkum er fólkavøkstur roknaður at boða frá góðum. Tað er tí, at tað er liviligt, at børn og vaksin trívast, og at tað er pláss fyri øllum. Arbeiðsloysið er lítið og einki, og tí ber skjótt vaksandi fólkatalið meiri vælstand og vælferð ella vælferð og vælstand við sær.
Tíðir broytast og siðir skifta. Vit fluttu higartil til Toftir at búgva í 1987 og skjótt eftir var eg kommunuskrivari í eitt ár, meðan Alfred Olsen saman við konuni var í Keypmannahavn.
Tá varð nógv útbygt niðri við sjógvin. Stór útbygging var frá Toftagjógv og suðureftir, og her í Oyrum var bátahylurin nógv víðkaður. Tá ráddi tað um at økja um atløguplássini hjá skipum og smærri og størri útróðrarbátum. Hesi stóru tredivu árini er talið á skipum nógv lækkað, og útróðrarbátarnir eru fáir.
Kortini er eingin trupulleiki at veiða, tí kapasiteturin hjá einstaka skipinum og bátinum er nógv størri. Maskinorkan er økt, og tól og amboð eru so nógv betri.
Hóast útróðrarbátarnir eru færri, so er talið eins høgt ella hægri á førum, sum flóta her í Oyrahavnini. Tráðanin ella næstan sjúkan at flóta er stór, og vælstandurin ger, at førini, sum vanliga liggja her og ikki minst øll tey, sum eru komin higar at vitja í dag, eru bæði størri, snøggari og meiri skjóttgangandi. Í staðin fyri at bátarnir altíð vóru amboð í stríðnum fyri at fáa fong til vega í knógvanini fyri at yvirliva, so er livifóturin nú so høgur, at bátarnir hjá nógvum eru amboð at spenna frá í og njóta lívið, tá ið dagsins setningur er útintur.
Tað boðar frá góðum livikorum, og tað hava vit alla orsøk at fegnast um.
Lítlum báti rekist eg á, áraleysur at kalla.
Vit kenna øll hesa regluna og aldurin lærir okkum veruleikan at Tíðin rennur sum streymur í á.
Tað var Fríðrik Petersen, sum yrkti henda sálmin. Tað gjørdi hann á nýggjárinum í 1892 ella nøkur ár eftir, at hann var komin úr útlegdini og aftur til Føroya. Hann vaks upp her inni í Saltnesi, og hevði verið burturi síðani hann tólv ára gamal fór til Havnar at ganga í skúla. So var hann í Íslandi og leyk stundentsprógv og í Danmark og las gudfrøði, áðrenn hann kom aftur til Føroya og var prestur á Sandi við bústaði í Todnesi og í Suðuroy við bústaði í Leirum í Hvalba. So var tað, at hann bleiv prestur á Nesi og próstur í Føroyum.
Meðan hann var prestur í Suðuroy var tað, at hann yrkti Tíðin rennur sum streymur í á.
Sum vit øll onnur hugsaði hann um lívið og tað, sum farið var, og tað sum bíðaði.
Hann mintist aftur á barnaárini, tá ið pápin, Jóannes, sum var ættaður úr Útistovu í Vági í Klaksvík, var lærari her og fekst við so mangt annað eisini. Konu fann hann sær millum næmingarnar í skúlanum – Súsonnu uttan úr Forná á Nesi – og Fríðrikur og tey vóru tólv systkin.
25. mars í ár var merkisdagur, tí tá vóru tað 200 ár síðani, at V. U. Hammershaimb var føddur. Vit kenna hann sum stóra málmannin og faðir at okkara skriftmáli. Hammershaimb varð føddur á løgmansgarðinum á Steig í Sandavági. Pápin doyði longu árið eftir – í 1820 – og tvey ár seinni, tá ið Venzel var trý ára gamal, fluttu mamman, hann og systurin til Havnar, har hann vaks upp.
Tá ið Fríðrik Petersen var smádrongur, var Hammershaimb prestur og próstur á Nesi. Har búðu hann og konan og børnini í prestagarðinum, sum nú er karmur um virksemið hjá Bygdasavninum í Nes kommunu. Hammershaimb hjúnini stóðu á odda, tá ið prestagarðurin varð bygdur.
Hammershaimb kom á Nes í 1862. Tá var Fríðrik Petersen níggju ára gamal. Hann var áhugaður í at læra og lesa og gekk nógv út í prestagarðin. Vit síggja henda smádreingin fyri okkum, sum hann gongur úr Skúla í Saltnesi, út um Sýnina og umvegis heimrustina og Heygarnar og Torkilsheyggj og oman í prestagarðin.
Samlaða fólkatalið her í økinum var tá niðanfyri 300.
Á Nesi hitti Fríðrikur synirnar hjá Hammershaimb. Hjalmar, sum var trý ár yngri enn Fríðrikur og Jørgen, sum var seks ár yngri enn Fríðrikur. Teir vórðu vinmenn fyri lívið, og tá ið teir fóru til Havnar at ganga í skúla, gingu Hjalmar og Fríðrikur um kvøldarnar til latín og franskt hjá Bergh yvirlærara.
Kanska hevur Fríðrikur viðhvørt róð út á Nes ella hann er sloppin í bát saman við onkrum øðrum. Tað var ómakaleysari at rógva ella sigla við seglum, enn tað var at ganga. Vindurin og árarnar syrgdu fyri tí orkuni, sum gongulimirnir annars skuldu syrgja fyri.
Hammershaimb var ógvuliga upptikin maður og ferðaðist nógv. Men tað skilst, at hann eisini dugdi at njóta løturnar, tá ið tað bar til at spenna frá. Hann var tá tíðliga í fjøritunum og harvið upp á tað besta, og ivaleyst hevur hann givið sær stundir at siga dreingjunum frá um tað, sum hann hevði upplivað.
Teir hava úr vindeyganum sæð út á Skálafjørðin og Tangafjørð, norður í Sundalagið og suður í Nólsoyarfjørð. Bæði í logn og silvitni á sumri, tá ið ljósið spælir og vetrardagar, tá ið myrkrið hevur valdið og brotini og dunið á Flesjunum síggja út sum heitar keldur og gosfjøll.
Bátar og skip vóru at síggja, men ferðslan var ikki so nógv. Prósturin varð skjútsaður suður til Havnar og aðrastaðni kring landið í embætisørindum, og viðhvørt sóust skip úr útlandinum fara inn á Havnina.
Teir, sum róðu og sigldu, vóru meinkunnugir í ráki, streymi, íðum, afturundirgerðum og øllum øðrum, sum hevði við sjógv, sigling og at rógva at gera, og myndin var sólarklár fyri øllum, tá ið Fríðrikur seinni yrkti
Lítlum báti rekist eg á, áraleysur at kalla.
Einki er at ivast í, Hammershaimb hevur sagt synunum og Fríðriki frá um, hvussu tað gekk, tá ið hann fyrstu ferð sigldi úr Føroyum og til Danmarkar. Tað var í hvussu so er ein ferð, sum hann ongantíð gloymdi:
Hann var tólv ára gamal, tá ið hann í oktober 1831 fyrstu ferð fór úr Føroyum. Mamman fór niður saman við honum, nú hann skuldi niður til Keypmannahavnar at lesa. Tey fóru við skonnartbrigguni Auroru, og Hammershaimb fortaldi soleiðis:
Tá ið vit nærkaðust Hetlandi fingu vit storm av útsynningi suðri, sum gjørdi, at vit í fleiri dagar rókust eysturi á Tróndheimsleiðini – og vit kundu lagt aftrat við yrkingini hjá Fríðriki “áraleys at kalla”.
Tá ið vit um morgunin spurdu kapteyn Jensen, sum var havnarmaður, hvussu tað stóð til, svaraði hann “Til Spitsbergen”. Tað vil siga, at hann hugsaði møguleikan, at skonnartin fór at reka heilt upp til Svalbard.
Skansaklædningurin fór, áðrenn hann hækkaði. So bóru seglini Auroru suðureftir, og eitt kvøldið varð boðað frá, at vitin á Stætti var beint fyri stavni, sigur Hammershaimb og heldur fram í frásøgnini fyri synunum og Fríðriki og okkum øllum:
Tað vóru óttafullir tímar, sum nú komu, tí í hesum nógva vindinum gjørdist neyðugt at seta fleiri segl á fyri at sleppa um tangan: skipið fekk ferð, men skalv og legðist nógv á liðina, men tað eydnaðist; vit vóru glað at síggja vitan miðskips í læ, tey nýliga settu seglini vórðu tikin og hini repað, skipið rættaði seg aftur og helt sína kós víðari; tá lætnaði hjá okkum.
So gekk tað so gleðiliga suðureftir við góðum byri av landnyrðingi og norðri. Vit nærkaðust sunnasta endanum á norsku vesturstrondini og settu okkum at møsna og fyrigykla okkum: “Í morgin fara vit fram við Lindesnesi.”
Men so var ikki; hann makaði vindin og lækkaði aftur niður í sunnan.
Hammershaimb hevur í prestagarðinum á Nesi greitt synunum og Fríðriki frá allari hesari ferðini. Tað eru ikki stundir at gera meiri við tað her. Tey, sum eru áhugað kunnu lesa í endurminningunum hjá Hammershaimb, sum fyrrverandi starvsfelagi mín á Læraraskúlanum og arbeiðsgrevi Jonhard Mikkelsen í Vestmanna – Sprotamaðurin – gav út av nýggjum í sambandi við 200 ára føðingardagin.
Veður og vindur spældu so stórt puss, at tað var neyðugt við vetrarlegu í Noregi, og Aurora kom ikki til Keypmannahavnar fyrr enn 26. februar í 1832. Tá vóru tað fimm mánaðir síðani, at tey fóru av Havnini.
–
Tá ið vit fyri skjótt einari fjórðingsøld síðani búðu eitt lítið ár í Oxford, segði ein lærari mær uppundir jól, at tey fóru út til sjógvin at halda nýggjár. Tað var siðvenja hjá teimum og so nógvum øðrum. Hann spurdi so, um vit ætlaðu okkum út til strondina at uppliva havið og so fortaldi hann mær, at tað var stórsligið at síggja, hvussu tað skiftir millum blikalogn og storm og illveður og villar bylgjur.
Hann hevði ilt við at ímynda sær pallmyndina, tá ið eg fortaldi honum, at har, sum vit búgva, síggja vit sjógvin alla tíðina – í logn og sum ein sveiti, og tá ið tað av álvara sær ófantaligt út, og at vit eru áhugað í at hoyra veðurforsøgnina, tí ættin hevur so nógv at siga fyri, hvussu veðrið verður. Hann undraðist, tá ið eg segði honum, at vit dagliga síggja skip og bátar fara framvið køksvindeyganum og helt fyri, at fyri slíkt útsýni mundu vit hava betalt nógvar pengar.
Tá ið eg kom aftur úr Klaksvík í gjárkvøldið, lógu fleiri bátar í bátahylinum í Søldarfirði, og aftur í dag hevur verið møguleiki úr vindeyganum at síggja bátar fara inneftir fjørðinum og nú fyri einari løtu síðani í stórum tali at fylgjast út um grynnuna og leggja at landi her í Oyrum. Ein føgur sjón sum Hammershaimb og Fríðrikur fyri 100 – 150 árum síðani ikki høvdu møguleika fyri at ímynda sær fór at verða veruleiki.
Tað er ikki neyðugt at hugsa so nógv um streym og rák, tí maskinorkan er so stór, og bátarnir eru so væl bygdir og snøggir. Áhugin fyri at taka reyðfiskaroyndina er stórur, og tað sigur okkum, at teir og tey eru framvegis nógv, sum halda seg hava tørv á at læra og duga tað, sum skilamenn fyrr í tíðini fingu inn við móðurmjólkini. Teir sum vóru føddir við ár í hond.
–
Tá ið Fríðrikur gekk úr Saltnesi og út á Nes var tað fátæksligt her á leið.
Helgi Jacobsen endurgevur í fínu bygdasøguni tað, sum Jørgensen prestur í 1845 sigur um støðuna:
“Tað er bart út sagt skaðiligt, at ov nógv fátæk fólk búseta seg á sama stað. Hetta síggja vit av royndum. Umframt bøndurnar eru á Toftum nógv fátæk fólk – 22 giftar familjur – eg haldi, at vit áttu at sloppið burtur úr hesum fátækadømi.
Í ringum tiðum hevur neyðin altíð verið stór á Toftum, og tað er bara til bøndurnar, at tey fátæku hava kunnað leitað fyri at fáa hjálp”.
Jørgensen sá ikki stórvegis útvegir fyri, at støðan fór at batna. Eitt nú helt hann ikki, at útróðurin fór at bjarga toftafólki, og helst hugsaði hann her um, hvussu nógv størri fyrimunir bygdirnar longur norðuri á oynni høvdu at lívbjarga sær við fiski:
“Hava fólk ongan seyð, mugu tey vinna sær til lívsuppihald við útróðri ella á annan hátt útvega sær tað, ið tørvur er á fyri at liva. Men Toftir eru ikki nøkur útróðrarbygd, og vit skulu ikki rokna við, at hvør sum helst, ið fær eina lítla trøð, fer at vera handverkari.
Finna vit ikki aðrar vinnuvegir, fer fátækradømið at vaksa. Tað er tí bara ein vegur fyri at fáa framburð í landinum og at menna vinnuna og økja um fólkatalið: endi má fáast á einahandlinum, soleiðis at føroyingar á øllum økjum gerast frælsir. Eftir eina stutta og væl skipaða fyrireikingartíð munnu føroyingar síðani fáa fríhandil”, var niðurstøðan hjá Jørgensen.
Vit vita, hvussu tað gekk. Helgi greiðir frá um teir, sum sóu møguleikan og fyrireikaðu bæði á sjógvi og landi. Fólkatalið vaks so spakuliga, og nógv tey flestu livdu av útróðrinum, sluppfiskiskapi og seinni línubátunum. Tann fyrsti av øllum, Vesturhavið Blíða, kom jú til Toftir.
–
Robert Joensen taldist millum barnagóðu grannar okkara á Heygum í Klaksvík. Hann var kommunuskrivari, granskari og høvundur, sum ríkaði okkum við bókum um gerandisdagin hjá okkara forfedrum í bø og haga og á sjónum. Ein av bókunum eitur Útróður 1845 – 1945. Har skrivar hann um millum annað um ein útróðrartúr við deksbátinum Varpinum.
Vit geva honum orðið, tá ið teir eru á veg inn í Skálafjørð eftir sild at brúka sum agn:
Tá ið vit snara inn um Eystnes, kemur ein motorbátur út við landinum.
“Her koma toftamenn”, sigur formaðurin, ið júst snarar róðurrokkinum. “Óførir útróðrarmenn, teir leggja nógv fyri, og við Skálafjørðinum hava teir altíð sildina góða”.
Og Robert heldur fram:
Komnir inn í Skálabotnin liggja ikki færri enn seks motorbátar úr Klaksvík har og vænta sær agn til keyps. Klokkan er tvey mánanáttina. Ein heil fjøld av útróðrarmonnum er komin saman í hesi lítlu bygd á Føroya besta sildafirði. Ei undur í, at útróðrarmenn lata orð falla um, hví so fáir útróðrarbátar eru á Skálafjørðinum, her sildin so at siga altíð er tøk. “Ov lítið fyriskipað uppi á landi”, er einasta svarið frá útróðrarmonnum. Og so leggur Robert aftrat, at helst er tað so.
Nú eru vit í 2019. Tølini siga, at tað ongastaðni er so stórur fólkavøkstur og vøkstur í skattainntøkunum, sum tað er kring Skálafjørðin. Her er væl skipað fyri, tað er arbeiðið til allar hendur, og ungdómar og tey, sum arbeiða, ferðast aftur og fram fleiri ferðir um dagin.
Fólk og fyritøkur hava sæð og síggja møguleikarnar. Ein av heilt stóru fyritreytunum, sum er orsøk til nógva lívið og menningina, er undirstøðukervið. Í sekstiárunum varð av álvara farið undir útbyggingar av havnum, vegum og brúm her í oynni við Mikkjali Helmsdal á odda. Tveir av teimum, sum hava verið mest og longst uppií, eru úr økinum her á leið. Tann fyrri Niels Pauli Hansen úr Heimistovu á Glyvrum og tann seinni okkara egni Niklas Foldbo.
–
Síðani yngra dóttirin og hennara eftir fimm ára útlegd og flaggdagin fyri fimm árum síðani fluttu heim aftur á klettarnar er nógv hent. Tvey aftrat eru komin í reiðrið, og tey eru millum mong onnur í holtur við at fáa sær tak yvir høvdið her í kommununi. Tað er hugaligt og boðar frá dynamikki, og at tað framvegis verður roknað við møguleikum.
Einasti drongurin í reiðrinum er tvey ára gamli Nóa. Hann hevur so góðan hug at fáast við vatn. Dámar væl at spæla í vaskinum og baðikarinum og verður drigin at hvørjum lítlum hyli. Framtíðin fyri at svara, um hann verður sjómaður, sum tríggir av fýra langabbum vóru, og sum annar abbin og pápin eru, ella um hann fer at virka á landi. Vit vita, at tað er natúrligt, at talið á sjómonnum lækkar. Við tólum og amboðum og framkomnum bátum og skipum fær hvør einstakur meiri burturúr. Í arbeiðsplássum á sjógvi og landi er talan bara um lyklapersónar og serfrøðingar – soleiðis er tað í seinmodernaða vitanarsamfelagnum.
–
Nú fara vit at enda.
Tað er ein góðan summardag í 1921, tíðliga um morgunin. Ein sjey ára gamal havnardrongur stendur har frammi á mjólkarbátinum Ruth og hyggur eftir, hvussu tað skúmar frá bógnum, meðan báturin stillisliga sker seg gjøgnum sjógvin, einki motordunk, eingin rysting. Men hetta er eisini ein stórur dampari, heldur hann, hevur altíð verið til, eins og Kirkjubøreyn ella Nólsoyggin ella Maria í Janstovu.
Hetta er fyrstu ferð, hann sjóvegis er farin heimanífrá. Hann fer ein túr aftureftir. Nøkur fólk sita á lastalúkuni. Har er eisini ein so blíð kona. Hon peikar móti einum landi við nøkrum húsum langt burturi og sigur: “Hatta eru Toftir – har skal eg fara. Men tað verður ikki enn á sinni, at vit koma so langt. Og inn ímillum einastaðni liggja Heiðarnar, har sum tú skalt fara, og tað verður uppaftur longur”. Nei sum hatta landið er stórt, hugsar drongurin, meðan kósin verður sett norður í Sundalagið.
Soleiðis skrivar Petur Háberg í Hugburtingum sínum um Mjólkarbátarnar.
Tað eru 98 ár síðani, hann fór hesa ferðina. Mjólkarbátarnir eru søga, Strandferðlan á Skálafjørðinum er søga, og næsta ár fara vit at koyra undir fjørðinum.
Nýggir møguleikar og nýggjar avbjóðingar. Flesjarnar og rák og streymur og ætt fara at spæla uppaftur minni leiklut.
Menningin hevur verið øgilig, og vit siga saman við Fríðriki
Tíðin rennur sum streymur í ár
títt munnu bylgjurnar falla;
lítlum báti rekist eg á,
áraleysur at kalla.
Í sær sjálvum ljóðar hetta eitt sindur troystarleyst, men tað verður spennandi við nýggjum íðum, bogum, afturundirgerðum, strongum og flesjum.
Tað er neyðugt at stýra við bestu árini. Henni sum saltnesmaðurin Fríðrikur Petersen gav okkum manualin til:
Ein hevur vinurin vilja og mátt
at bjarga mær frá grandi:
Jesus kann føra mín lítla bát
trygt at himnasandi.
Tíðin rennur sum streymur í á
fram í Harrans navni!
Lítlum báti eri eg á, –
Himnastrond fyri stavni.
Takk fyri at tit lýddu á og framvegis góðan bátafestival, sum eg hervið lýsi at vera settan.


c: text/html

text:
Burturkast
Fugloyar Kommuna hevur bingjur frá IRF, sum verða tømdar eftir tørvi. Bingjurnar eru á Kirkju og í báðum býlingunum í Hattarvík.
Í 2018 samtykti kommunustýrið, at viðurskiftini viðvíkjandi ruskinnsavning, skulu skipast betri. Hetta verður gjørt soleiðis, at ruskbingjurnar, sum eru staðsettar í Hattarvík og á Kirkju, verða fluttar í grótbrotið, sum liggur omanfyri Hattarvík, og kemur hetta økið frameftir at verða ruskplássi í Fugloynni. Umstøðurnar verða somuleiðis gjørdar hóskiligar og umhvørvisvinarligar.
Øll hús á Fugloynni hava fingið eitt ruskílat frá Fugloyar kommunu, og skal hetta nýtast í samband við alt húsarhaldsburturkast. Fólk sum eru skrásett í kommununi, fáa útflýggjaðar rusksekkir eftir tørvi frá kommununi.
Fólk sum hava hús, men ikki eru skrásett sum borgari í kommununi, fáa eisini útflýggja sekkir, mótvegis einum gjaldi uppá kr. 50,00 fyri hvønn sekk.
REGLUR UM INNSAVNING
Á aðafundi tann 3. mai 2007 samtykti IRF ”Reglur um innsavnin av ruski frá húskjum í limakommununum”.
Reglurnar lýsa nágreiniliga, hvussu arbeiðsviðurskiftini hjá ruskinnsavnarunum eru skipað. Hesar reglur eru strangari enn ”Reglugerð um ruskinnsavning”, sum Arbeiðseftirlitið gjørdi í 1994.
Stativið á røttum stað
Posastativið stendur úti á sjónligum stað, og sum høvuðsregla á stytstu leið millum atkomuveg og húsini, tó í mesta lagi 20 metrar frá atkomuvegi. Bert ein støða skal vera á hvørjari ogn.
Støðan skal vera soleiðis, at tað er møguligt at koma heilt fram at stativinum við t.d. sekkjavogni, at stativið stendur á sløttum, soleiðis at posin kann takast uttan trupulleikar, og at posin kann takast og flytast uttan vanda fyri vanlukku ella heilsuskaða.
Ruskið
Rusk má ikki koyrast leyst í ruskposan, men skal vera innballað ella í posa. Blæur, bind o.l. skulu altíð vera í afturlatnum plastposa, áðrenn tey verða latin í ruskposan.
Posin fullur
Posin er at rokna sum fullur, tá ið 20 cm eru eftir upp til kantin. Serligur dentur verður lagdur á, at posin ikki er skræddur, og at posin ikki vigar meira enn 20 kg.
Leiðin millum bil og stativ
Gonguleiðin millum ruskstativi og ruskbilin skal vera soleiðis háttað, at flutningur av ruskposa kann fara fram uttan vanda. Gonguleiðin skal vera sløtt og føst, uttan at vera hál, ljós, rein og ruddilig, og ruddað fyri kava og ís.
Portur, lúkur e.l. skulu kunna standa í opnari støðu, og vera nóg breið og høg til at flutningurin kann fara fram uttan vanda.
Ruskinnsavnarin letur portur, lúkur o.t. aftur, tá ið farið verður av ognini.
Dettur rusk niður, tá ið posin verður tikin, tekur ruskinnsavnarin hetta upp og beinir tað burtur, treytað av at krøvini í pkt. 4 eru fylgd.
Posin ikki tikin
Verður ruskposin ikki tikin, skal ruskinnsavnarin boða frá hesum við einum fráboðanarlepa, sum hann leggur í postkassan ella á annað hóskandi stað.

robotstxt: allowed

filter: keep


text:
Viðtøkur
Navn og endamál
§ 1
Navn felagsins er Tórshavnar Manskór. Heimstaður felagsins er í Tórshavn.
§ 2
Endamál felagsins er at fremja kórsang í Føroyum, og at virka fyri at fremja vitanina um og áhugan fyri føroyskum manskórsangi uttanlands, herundir serliga í Norðurlondum.
Limaskapur
§ 3
Avgerð um limaskap verður tikin av nevndini. Nevndin kann avgera, at limur skal meldast úr kórinum, um limur ikki heldur viðtøkur ella samtyktir hjá kórinum.
§ 4
Limagjaldið verður ásett av ársaðalfundinum, og verður at gjalda eftir nærri avgerð frá nevndini.
Limur kann til eina og hvørja tíð við fráboðan til nevndina melda seg úr kórinum.
Nevndin
§ 5
Felagið verður stjørnað av eini 3-manna nevnd, sum verður vald fyri 1 ár í senn á ársaðalfundi. Eisini verður valdur 1 tiltakslimur.
Nevndin skipar seg sjálv við formanni, næstformanni og kassameistara.
Formaðurin kallar saman til nevndarfundar, tá hann heldur hetta vera neyðugt, og skal kalla nevndina saman, um 1 nevndarlimur krevur tað.
Felagið verður bundið av undirskrift formansins og einum nevndarlimi.
Roknskapur
§ 6
Roknskapur felagsins er frá 1. august til 31. juli. Roknskapurin verður grannskoðaður av einum grannskoðara, sum verður valdur á ársaðalfundinum.
Aðalfundurin
§ 7
Aðalfundurin er hægsta vald felagsins. ársaðalfundurin verður hildin hvørt ár í september mánað og verður lýstur við minst 1 viku og hægst 3 vikurs varningi við skrivi/telduposti til limirnar.
Avgerðir á aðalfundi verða tiknar við vanligum meiriluta millum teir, ið atkvøtt hava.
Skráin fyri ársaðalfundin er henda:
- Val av fundarstjóra
- Frásøgn frá nevndini fyri farna árið.
- Framløga av grannskoðaðum roknskapi.
- Val av nevndarlimum.
- Val av tiltakslimi.
- Val av vevstjóra.
- Val av 3 veitslunevndarlimum.
- Val av grannskoðara.
- Ásetan av limagjaldi.
- Ymiskt.
Viðtøkubroytingar og avtøka
§ 8
Til broyting av hesum viðtøkum krevst, at minst 2/3 av teimum, sum atkvøtt hava, hava atkvøtt fyri hesum.
§ 9
Felagið kann verða tikið av, um tað á fundarskrá¡nni fyri aðalfundin er lýst, at tílíkt kemur til viðgerðar. Uppskotið er tá bert samtykt, um 2/3 av teimum, sum atkvøtt hava, hava atkvøtt fyri hesum.
Verður felagið tikið av, ger aðalfundurin av við vanligum meiriluta, hvussu vera skal við ognum tess.
Soleiðis samtyktar á ársaðalfundi tann 20. februar 2006.


text:
Vágur
Vágur (danskt heiti Våg) er størsta bygd og næststørsta kommunan í Suðuroy í Føroyum og hevur umleið 1330 íbúgvar. Vágur liggur kring Vágsfjørð. Eitt vatn, Vatnið, er vestanfyri býin, har er gjørd ein gongugøta rundan um Vatnið, og longri vesturi er Vágseiði. Sunnanfyri Vág eru Eggjarnar, har útsýni er heilt suður til Beinisvørð. Norðanfyri Vág i ein útnyrðing er Fámara og eitt sindur longri norðuri er vatnorkuverkið Í Botni, sum fær vatn frá vøtnunum Ryskivatni, Miðvatni, frá Vatninum í Tindalíð og Vatnsnesi.[2] Ein viðarlund er omanfyri bygdina og ein onnur er nú eisini Á Sandinum í Vági.[3]
Í Vági er fólkaskúli, Vágs Skúli, til børn frá fyrsta til 10. flokk. Fleiri søvn eru í Vági. Fjølbroytt vinnulív er eisini í Vági, mest innan fiskivinnu og alivinnu, og hevur ein peningastovnur, Suðuroyar Sparikassi, høvuðssæti í Vági.
SøgaRætta
- 1350 Vágur verður fyri fystur ferð nevnd í søguligum skjølum, bygdin verður nevnd í Hundabrævinum, í hesum brævi verður nevnt, at fleiri hundaeigarar eru í Vági.
- Fólk úr bygdini verða frífunnin fyri at hava handlað við eitt hollendskt skip, tí mett varð at handilin var farin fram orsakað av hungursneyð í Suðuroynni.
- 1538 Tann fyrrverandi presturin Andrass heldur sína fyrstu luthersku talu í Føroyum í Vágs kirkju. Tí varð Vágs kirkja mett at vera ein av teimum mest heilagu kirkjunum í Føroyum.
- 1584 sambært tingbókunum búðu 17 fólk í Vági.
- Í 1804 keypti Nólsoyar-Páll saman við Jákup í Toftum og Per í Gjørðum, Porkeri eitt skipsvrak (enska Sally&Polly) á einari uppboðssølu í Hvalba. Vrakið varð bygt uppaftur á Fløtuni Fríðu í Vági og fekk navnið "Royndin Fríða". Nólsoyar-Páll og manning hansara úr Vági og Porkeri vóru við "Royndini Fríðu" teir fyrstu føroyingar ið mótmæltu einarættinum hjá dønum at sigla við Føroyar.
- Í 1860 stovnaði Jacob Dahl sína fyritøku A/S J. Dahl, sum skjótt gjørdist ein av Føroya størtu handilsfyritøkum, og nøkur ár seinni eisini reiðarí.
- Í 1870 bygdi William Askham eitt pakkhús á Marknoyri í Vági. Hann keypti fisk frá enskum sluppum og hagreiddi hann til klippfisk, sum síðan varð útfluttur.
- Frá 1870-árunum er Vágur sammen med Tvøroyri ein av høvuðshavnunum fyri tað umfatandi havfiskaríið við Ísland og Grønland, og bygdin var í nógv ár eitt av teimum samfeløgunum í Føroyum, sum hevði ta skjótastu menningina.
- 1884 - Skúlin á Oyralag varð bygdur og tikin í nýtslu. Í dag eru tvey søvn í húsinum.
- 1905 - Vágs Bóltfelag, VB, varð stovnað 6. juni. 1. jan. Hondbóltsfelagið í Vági eitur enn VB, fótbóltsfelagið hevur brúkt navnið FC Suðuroy síðan 1. januar 2010.
- 1906 - Tráðbani varð bygdur vesturi á Eiðinum, frá Múlagjógv og eystureftir, soleiðis at bátarnir kundu hiva veiðuna upp tann vegin, bátarnir kundu eisini hivast upp og førast til land við tráðbananum, um veðrið var ov ringt til at sigla ella rógva forbí Heltnarnar til Kleivina.
- 1921 - Vágs kommuna læt byggja Føroya fyrsta elektrisitetsverk, tá vatnorkuverkið í Botni varð bygt.
- 1939 - Vágs kirkja varð vígd.
- 1939 - 1945 Vágur misti 9 skip undir Seinna heimsbardaga.
- 1951 - Nýggjur skúli varð bygdur beint eystanfyri kirkjuna. Skúlin varð tikin í nýtslu í 1951.
- 1967 - Fiskavirkið Suðurfisk varð bygt og tikið í brúk.
- 1973 - Henning Joensen læt upp málingahandilin Vágs Litbúð.
- 1977 - Flakavirkið Polarfrost varð bygt og tikið í nýtslu. Jákup Joensen úr Lopra (føddur í Sumba) var stjóri. Fleiri trolarir avreiddu til virkið, nøvnini endaðu við borg, t.d. Polarborg I og II, Akraborg, Brimborg, Nýborg og Varðborg.
- 1977 - Ein standmynd varð reist á økinum, sum nú verður nevnt Minnisvarðin í Vági, saman við koparplátum við nøvnunum á teimum vágbingum, sum lótu lív á sjónum.
- 1979 - Vágs Skúli varð útbygdur, niðara lon varð tikin í nýtslu við skúlabyrjan 1978, ovara lon og svimjihøllin vóru tikin í nýtslu 2. september 1979.
- 2001 - Stóra Pakkhús var liðugt umvælt og læt upp alment 19. oktober sum mentanarhús. Tað var felagið Stóra Pakkhús, sum keypti húsið frá DJ Vilhelm, sum hevði keypt allar ognirnar, sum A/S J. Dahl átti fyrr. Í felagnum vóru umboð fyri Vágs Kappróðrarfelag, Vágs Sóknar Bygdasavn, Johanna TG 326, Felagið Garðabrúgv, Grindabátafelagið og Nýggjársnevndina. Umframt løntir hondverkarar vóru eini 70 sjálvboðin fólk við til at endurbyggja Stóra Pakkhús.[4]
- 2007 - Susvim (Suðuroyar Svimjifelag) varð stovnað 6. september. Tað vóru feløgini Vágs Svimjifelag og Tvøroyrar Svimjifelag (stovnað 6. mars 1964) sum løgdu saman.
- 2010 - FC Suðuroy varð sett á stovn 1. januar, liðið var tað sama sum VB/Sumba, ið var ein samanrenning av VB (stovnað 1905) og Sumba (stovnað 1949).
- 2011 - Ellisheimið Hamragarður varð latið upp alment hin 28. mai.
- 2013 - 15. mai. Barnagarðurin Eikilund læt upp á Kráarvegi í Vági. Hetta er fyrstu ferð, at Vágs kommuna hevur bygt ein barnagarð til endamálið, fyrr hava vanlig sethús verið brúkt til barnaansingina umframt dagrøkt. Barnagarðurin hevur 6 stovur og er 350 m2 til støddar. Fyrsti spakin varð settur í september 2011. Í barnagarðinum er vøggustova, barnagarður og frítíðarskúli. Barnagarðurin er til 66 barnagarðs- og frítíðarskúlabørn og 24 vøggustovubørn. Dagrøktarskipanin hjá kommununi heldur fram, tó bert fyri børn undir 3 ár.
- 2013 - 16. desember varð Føroya fyrsti langhylur reistur á Oyrunum í Vági.
- 2015 - 16. oktober varð Páls Høll, ið hevur Føroya fyrsta 50-metra svimjihyl, tikin alment í nýtslu. Høllin er uppkallað eftir Pál Joensen.
VinnulívRætta
Fiskavirkir og alivirki eru á kaiini mitt í býnum, nevnast kunnu Faroe Farming, sum er eitt fiskavirkið ið arbeiðir við aldum laksi. Løðhamar Seafood er eitt av fiskavirkjunum á kaiini, tað felagið eigur fleiri línuskip. Eitt virki er sum ger tangar og ymiskt annað, tað eitur Tangavirkið og varð stovnað av Palla Mortensen, eisini nevndur Argja Palli, síðan rak sonurin Bent virkið og í dag er tað abbasonur Argjapalla, Mortan Mortensen, ið rekur virkið. Ein skipasmiðja er í Vági, Vágs Skipasmiðja, Gudmund Jacobsen er stjóri, teir arbeiða mest við at umvæla træskip men eisini onnur skip. Eitt trollemmavirki og ein timburhandil eru yviri á Oyrunum, sum er á syðru síðu av fjørðinum. Lemmavirkið eitur Rock, Hans í Líðini er stjóri har. Timburhandilin eitur Vágs Timburhandil, tað eru brøðurnir Helgi og Sølvi Kristiansen ið reka handilin. Fleiri smærri smápartafeløg eru við handverkarum og reiðarar eru eisini fleiri. Harumframt eru fleiri handlar í býnum, nevnast kunnu eitt nú Torgið, sum er ein handilsmiðdepil mitt í býnum, har er ein matvøruhandil, kiosk og aðrir handlar. Vesturi á Gørðunum er handilin hjá DJ Vilhelm, matvøruhandil er niðri undir og møblahandil er á ovaru hæddini.
ÍtrótturRætta
Í Vági er fjølbroytt ítróttarlív, serliga svimjing, fótbóltur, hondbóltur og kappróður umframt at fólk spæla bridge og sjavs. Vágs Bóltfelag varð sett á stovn 5. juni 1905, tað var serliga fót- og hondbóltur ið felagið luttók í. Hondbólturin í Vági brúkar enn navnið VB, men fótbóltsfelagið eitur nú FC Suðuroy, navnabroytingin fór fram 1. januar 2010, áðrenn tað nevndist fótbóltsfelagið í nøkur 1995 Sumba/VB og frá 2005 til 2009 VB/Sumba. Kappróðrarfelagið í Vági eitur Vágs Kappróðrarfelag, tað varð sett á stovn í juli 1943, kappróðrarneystið í Líðini var bygt í 1955.
50-metra svimjihylurRætta
Í 2010-11 varð nógv tosað um at gera ein langhyl, sum skuldi vera 50 metrar langur yviri á Oyrunum í Vági, soleiðis at avlopshitin frá SEV verkinum, sum annars bara rennur út á sjógv, kundi nýtast til at hita hylin við, og soleiðis kundi svimjihylurin vera sera bíligur at upphita. Ætlanin var, at hylurin skuldi vera liðugur áðrenn OL í London 2012, tí vágbingurin Pál skuldi svimja til OL, og so kundi hann sleppa at venja í langhyli í heimbygdini. Ætlanin var sjálvandi ikki bert at byggja hylin til Pál Joensen men eisini til allir svimjarnar hjá Susvim og svimjarar úr øllum Føroyum. Harumframt var ætlanin at gera eina grøna multihøll, soleiðis at svimjihylurin ikki bert skuldi nýtast av elitusvimjarum men eisini kundi vera eitt tilboð til barnafamiljur og til sjúklingar ið høvdu tørv á endurvenjing. Nógv ymisk hugskot vóru til, hvat ið høllin kundi brúkast til. Stigtakarnir savnaðu inn pening frá privatum stuðlum og fingu eisini játtað stuðul frá landinum, harafturat vóru stuðulslán sett á stovn í Suðuroyar Sparikassa, hesi vóru nevnd Pál-lán. Fólk ið taka eitt Pál-lán á 9.600 krónur stuðla erkætlanini við 9000 krónum, ongin renta var á láninum, bara eitt avgreiðslulán á 600 krónur. Afturfyri at taka lánið fær alt húskið hjá lántakaranum loyvið at nýta allar hentleikar í svimjihøllini ókeypis í fýra ár.[5]
Grøna multihøllin á Oyrunum bleiv ikki bygd áðrenn OL í 2012 sum upprunaliga ætlað, og eftir OL flutti Pál Joensen niður til Danmarkar at búgva. Ætlanin bleiv tó ikki slept, og í november 2012 kom gongd á byggingina. Hin 16. desember 2013 varð bygningurin reistur, seinastu sperrurnar vóru lagdar á norður síðuni, og tak-elementini vóru longu løgd á suður síðuni.[6] Í januar 2014 varð tak lagt á svimjihøllina, í februar 2014 vóru rør løgd í og botnurin varð stoyptur, og í mars 2014 varð hylurin settur upp. Væntandi verður grøna multihøllin latin upp fyri almennari svimjing í 2015. Langhylurin er 50 metrar langur og hevur seks geilir. Harafturat er ein barnahylur sum er 4x6 metar og 40 cm djúpur, hesin er ætlaður smærri børnum. Í síðubygninginum til svimjihøllina verður vælverudepil við heitum og køldum pottum, og við gos-baði og sauna, umframt at eitt rúm verður, har tilber at fáa massagu. Umklæðingarrúm og forhøll verður eisini í síðubygninginum, sum harumframt eisini húsar kantinuni, sum er umleið 130 m2 til støddar. Svimjihøllin er sjálvsagt bygd soleiðis at tey, ið bera brek, sita í rullustóli ella eru illa gongd, lætt fáa brúkt hentleikarnir í svimjihøllini.[7]
TrúarlívRætta
Í Vági er kirkja og meinigheitshús, Brøðrasamkoman hevur samkomuhúsið (salin) Bethel, Frelsunarherðurin hevur sín egna møtisal og harafturat er samkomuhúsið Zion.
Kirkjan í VágiRætta
Í 1927 legði Jákup Dahl, próvstur, grundarsteinin, men kirkjan var ikki liðugt bygd og vígd fyrr enn 19. februar 1939. Sofus Johan Hofgaard, arkitektur av Tvøroyri, hevur teknað Vágs kirkju. Kirkjan undan hesi, var tann sum í dag stendur í Hovi. Hon varð bygd á Kirkjukletti 1853, tað er har sum gamli kirkjugarðurin er, beint við prestagarðin í Vági, men næstan heilt niðri í mølini. Tað var vanligt fyrr, at fólk lovaðu olmussu til Vágs Kirkju, antin tí fólk vóru bjargaði úr neyð ella av øðrum orsøkum.
Ein múgvandi einkja í Noregi, sum hevði mist mann sín á sjónum, gav eina kirkju í olmussu. Hon læt allan stórviðin gera til, bant hann saman og slepti honum út á sjógv, og hon legði tað lyftið á, at har sum henda kirkja rak á landi, har skuldu tey eiga hana. Kirkjan rak til Føroya. Kirkjan kom so rekandi inn á Vágsfjørð, og rak sjálv á land á tí staði, sum síðan kallast á Kirkjukletti. [8]
Søvn í VágiRætta
Trý søvn eru í Vági:
- Ruth Smith Savnið er at finna á Vágsvegi 101 í Gamla Skúla. Ruth Smith (1913 – 1958) varð borin í heim í Vági í 1913. Ruth Smith telist sum ein tann týdningarmesti koloristurin í føroyskari myndlist. Hóast hennara skeið sum listakvinna varð stutt – hon doyði av einari syndarligari druknivanlukku í 1958, bert 45 ára gomul – kom hon at seta sín dám á málningalistina. Opið er sambært avtalu.
- Sjósavnið er í Stóra Pakkhúsi vesturi á Gørðunum í ovastu hæddini. Sjósavnið hevur skiftandi framsýningar hvørt summar frá mai til september. Opið er sambært avtalu.
- Vágs Sóknar Bygdasavn hevur fasta framsýning undir heitinum "Vágur og seinni heimsbardagi". Har eru modellir av teimum átta sluppunum úr Vági, sum gingu burtur undir seinna heimskríggi. Opið er sambært avtalu.
Vágs skúliRætta
1. apríl 1951 varð nýggjur skúli vígdur í Vági. Bókasavn og svimjihylur eru í Vágs Skúla. Áðrenn tað gingu børnini í Vági í skúla í tí bygninginum, sum nú verður róptur Gamli Skúli, nú er Ruth Smith Savnið á ovaru hæddini í Gamla Skúla. Skúlin sum var vígdur í 1951 varð útbygdur seinast í 1970'unum og svimjihylur varð eisini bygdur. Svimjihylurin var tikin í nýtslu í 1980 og er 25 metrar langur.
Elverkið í BotniRætta
Høvuðsgrein: Elektrisitetsverkið í Botni
Elverkið í Botni var tað fyrsta vatnorkuverk í Føroyum. Arbeiði byrjaði seint í 1919, og tað gekk skjótt fyri seg. Anlægskompagniet úr Bergen stóð fyri arbeiðnum við Haakon Blaauw á odda.
Nærum alt tilfarið var flutt til Botn frá Eiðinum í Vági. Rørini vóru sleipað av Eiðinum og norður um Gjógvaráfjall. Segldúkur varð settur fyri endarnar. Skinnarar vóru lagdir niðan gjøgnum hagan við einum spæli í erva. Sjálv støðin varð bygd niðri í Botni, har vóru settar upp tvær turbinur á 400 HK hvør. Tær koyrdu 1000 snúningar um minuttin og vóru mettar at geva 400 HK við eini fallhædd uppá 206 metrar. Vatnið til elektrisitetsverkið í Botni kom frá trimum vøtnum: Ryskivatn, sum er 0,1 kvm og 241 m yvir havinum, Miðvatn, sum er umleið 0,09 kvm og er 343 m yvir havinum og Vatnið í Tindalíð, sum eisini verður rópt Ovastavatn, tað er umleið 0,04 kvm og 361 m yvir havinum. Byrging var bygd við Ryskivatn, hon var 2 m høg men kundi lættliga hækkast.
Tey fyrstu árini gav elverkið í Botni bara streym til Vágsbygd, men í 1928 fekk Tvøroyri eisini streym. Lopra fekk elektrisitet í 1935, tá Gudmund Mortensen av Tvøroyri, sum átti hvalastøðina í Lopra, sendi umsókn um at fáa elektrisitet til hvalastøðina. Nakrir týskir verkfrøðingar høvdu leigað hvalastøðina frá honum. Sóknarstýrið í Vági játtaði umsóknini og sostatt fekk Lopra elektrisitet í 1935. Porkeri fekk elektrisitet í 1953. Hinar bygdirnar í Suðuroy fingu háspenningslinjur lagdar í 1958 og frameftir, tær bygdirnar vóru: Sumba, Víkarbyrgi, Akrar, Hov, Fámjin, Hvalba og Sandvík. Tó fingu Hvalbingar sítt egna motorelektrisitetverk í nakað fyrr, tað lýsti fyri fyrstu ferð á jólum 1951. (Kelda: Poul Andreasen "Elektrisitetsverkið í Botni", egið forlag, Tórshavn 1996.)
TráðbaninRætta
Tráðbanin varð gjørdur í 1906, so vágbingar kundu draga bát úr Múlagjógv heim til neystini. Tráðbanin lætti munandi um hjá útróðrarmonnum, sum róðu út frá Eiðinum í Vági. Hesin fyrsti tráðbanin varð nýttur til 1930,tá ein nýggjur elekstriskur tráðbani varð tikin í nýtslu.
Tráðbanin var lutvíst fíggjaður við brúksgjaldi og so figgjaði kommunan restina. Hvørja ferð ein bátur var flotaður, so skuldu 40 oyru latast til Eiðiskassan. Um tað mundi, tá vágbingar fingu tráðbanan, róðu 22 bátar út av Eiðinum.
MyndirRætta
Sluppin Johanna TG 326 er heimahoyrandi í Vági, hon varð bygd í Onglandi í 1884.
Grindabátar úr Vági vesturi á Vágseiði á Hvítusunnu 2010.
Vágseiði: Kleivin, Heltnarnar og Skúvanes.
Eggjarnar, útsýnið norðureftir móti Vágseiði, Gjógvaráfjalli og bygdini.
Eggjarnar, útsýnið suðureftir móti Beinisvørð. Fremst á myndini sæst staðið, har bretsk kanón stóð undir Seinna Heimsbardaga.
Kappróðrarbáturin Smyril hjá Vágs Kappróðrarfelag stendur á Garðabrúgv.
KeldurRætta
- ↑ Hagstova.fo
- ↑ Sudurras1.com
- ↑ A-Sandinum.com
- ↑ Storapakkhus.com, Søgan
- ↑ svimjihollin.com, PÁL-LÁN’ini farin ígongd
- ↑ sudurras.fo, Nú flaggar á Oyrunum í Vági
- ↑ svimjihollin.com, Ein fólksligur svimjihylur tekur skap
- ↑ www.faroestamps.fo
- Faroestamps.fo Um Vágs Kirkju
- Bók: Poul Andreasen "Elektrisitetsverkið í Botni", egið forlag, Tórshavn 1996.
SlóðirRætta
- Vágs kommuna
- Ruth Smith Savnið í Vági
- Ruth Smith
- Myndasavn hjá Erik Christensen
- Flickr.com Myndir úr Vági á Flickr.


text:
Norðurlendska ráðharraráðið
Norðurlendska Ráðharraráðið er ein samstarvsbólkur hjá norðurlendsku stjórnunum. Grundarlagið fyri Norðurlendska ráðharraráðnum er skrivað í Helsingforssáttmálanum.
Norðurlendska Ráðharraráðið varð sett á stovn í 1971 og fevnir um tey fimm norðurlendsku londini Danmark, Finland, Ísland, Noreg og Svøríki, umframt landsstýrini í teimum trimum sjálvstýrandi økjunum Føroyar, Grønland og Áland.
Formansskapurin fyri ráðharraráðið varðir eitt ár og skift verður millum tey fimm norðurlendsku londini.


text:
Tey ì Mórugøtu 8 - 1. partur - Hundahvølpurin
Útvarpsleikur um tey í Mórugøtu 8.
Hvat hendir í Mórugøtu á hesum sinni? Kom og lurta!
Aðrir partar
So eru vit aftur í Mórugøtu 8. Og tá ið vit byrja á hesum sinni, so eru vit í skúlanum og hoyra um næmingaráðið, sum skal setast á stovn.
Vit eru í Mórugøtu 8, saman við Kenneth, Katju, Katrin, Kári og vinmanninum Jón. Vit hoyra um óskiljandi orð, sum eru torfør at stava, og um næmingaráðið í skúlanum.
Vit eru í Mórugøtu 8. Hvussu man fara at ganga við hundinum? Kom og lurta!
Seinast vit hoyrdu var tað strævið at vera Kenneth. Jón og Kenneth vilja í næmingaráðið. Tá ið vit endaðu seinast var Kenneth hjá stjóranum.
Vit eru í Mórugøtu 8 og í skúlanum. Nú verður spennandi at vita, hvør kemur í næmingaráðið. Hvussu sleppa tey í næmingráðið? Kanska hanga plakatir upp?
Vit eru í Mórugøtu 8. Og her er val. So nú verður spennandi at vita, hvør kemur í næmingaráðið. Kenneth, Katja, Rebekka og Jón vilja øll í næmingráðið.
Hesa vikuna hoyra vit um Kenneth og Katju og øll hini, sum eru í Mórugøtu 8. Hoyrispælið er í fýra pørtum hesuferð.Jákup Veyhe leggur til rættis.
Hesa vikuna hoyra vit um Kenneth og Katju og øll hini, sum eru í Mórugøtu 8. Hoyrispælið er í fýra pørtum hesuferð.Jákup Veyhe leggur til rættis.
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
Vit hoyra tað allar fyrsta úr Mórugøtu 8. Um Kenneth, Katju, mammuna, pápan og Jón og mong onnur. Hvørjir eru trupulleikarnir á hesum sinni?
So eru vit aftur í Mórugøtu. Og spennandi er at hoyra, hvat vit á hesum sinni fara at hoyra.
Vit eru í Mórugøtu, og nú er mostir komin, tí foreldrini eru farin á hotel. Í skúlanum skulu tey skriva ein stíl um seyð.
Vit eru í Mórugøtu 8, og í skúlanum saman við Kenneth og Jón, og í dag hava tey ein vikar. Kom og lurta!
Vit eru í Mórugøtu 8. Mostir er komin at halda hús. Tá ið vit byrja hesa ferð, so eta tey seyðarhøvd og ræst kjøt. Tey skulu skriva ein stíl um seyð.
Vit eru í Mórugøtu 8. Kom og lurta!
Vit eru í Mórugøtu 8, og tá ið vit byrja í dag eru vit í skúlanum.
Vit eru í Mórugøtu 8. Hvussu verður nú við hundinum og vikarinum? Og hvussu fer alt at enda á hesum sinni? Kom og lurta!
Vit eru í Mórugøtu 8. Og tá ið vit byrja í dag, gera tey seg til reiðar at fara við vikarinum at reka.


text:
Heygsvegur 28
Fo-650 Toftir
Tlf. +298 447586
nes@nes.fo
Fimleikahøllin er ein partur av Tofta skúla. Umframt næmingar í skúlanum verður høllin brúkt av kvøldskúlanum, útleigur til ymiskar ítróttargreinar og eisini til privata leigarar. Um ynski er at leiga fimleikahøllina, skal umsóknin sendast til nes@nes.fo.
Fyll út umsókn her.
Skema yvir fimleikahøllina í Tofta skúla fyri skúlaárið 2019-20.
Fimleikahøllin verður ikki leiga út eftir kl. 23.00.
Kvøldskúlin mánakvøld byrjar 21.10. og verður 8 ferð.


text:
Sat7 raðfestir beinleiðis sendingar
Sat7 raðfestir beinleiðis sendingar
Nú allur heimurin er komin í eina álvarsama serstøðu,raðfestir Sat7 beinleiðis sendingar, fyri at stuðla teirra hyggjarum, í hesum korona tíðum.
– Vit gera alt tað vit kunnu fyri at tær beinleiðis sendingarnar kunnu halda á fram. Okkara toymir vilja svara spurningum frá fólki, óansæð hvat hendir hesar næstu vikur- ella mánaðirnar, sigur Rita El-Mounayer leiðari á SAT- 7. – Vit ynskja at vera okkara fólki til hjálpar so leingi sum heimurin vaknar upp til nýggjar avbjóðingar orsaka av hesum korona virusi.
Allar rásir hava skert starvsfólkahópin, eftir landsins vegleiðingum og tilmælum, men vit leggja dent á at hava beinleiðis sendingar, har fólk hava møguleika fyri at venda sær til okkara og siga frá teirra støðu, heldur enn at endursenda annað tilfar.
Fríggjadagin 20 mars verður ein serlig beinleiðis sending frá sjónvarpsstøðini í Libanon, har møguleiki verður fyri at fáa stimbran og fyribønir, sum tørvur er á sum ongantíð fyrr. Fólk fáa møguleika at ringja inn og siga frá, hvussu hendan koronatíðin ávirkar tey og familjur teirra.
Serliga er Iran hart rakt av koronasmittuni og nú landamørkini eisini eru stongd, er Sat7 ein týdningarmikil lívlinja, har okkara nógvu hyggjarar ynskja at koma í samband við okkum, sigur leiðarin fyri Sat7-Pars, Panayiotis Keenan.
So skjótt sum fyrstu tíðindini bórust um, at Covit-19 smittan var staðfest í Turkalandi, fór Sat7 turk sendirásin ”World view” í gongd við at bera boðskapin um Guðs frið og at bera vón inn í óttan og ræðsluna hjá teirra hyggjarum, orsaka av øllum tíðindaflutninginum ígjøgnum teir sosialu miðlarnar.
– Tá tíðindini bórust í Istanbul, bleiv tíverri alt ov nógv gjørt burtur úr, sum ikki hevði nakað við verðunleikan at gera, sigur Volkan Er, sum umboðar sendirásina. – Orsaka av hesum virusi, uppliva vit ein brúkaragalskap, har fólk keypir inn undir seg. Ì tíðindunum síggja vit tómar handilshyllar, sum um vit hava mattrot, og hetta prógvar bara sjálvsøkni og grammleika.
– Vit royna at greiða fólki frá fakta og upplýsa, sambart heimsheilsustovninum, hvørja ávirkan henda Koronavirus hevur á fólk. Inn í hesa støðu boða vit eisini tað kristnu vónina og stimbran. Her hava vit ein serliga góðan møguleika til at kunna okkara fólk og eisini til at stimbra tey andaliga, sigur leiðarin fyri Sat7-Turk, Melih Ekener.
Sat7 er ein kristin sjónvarpsrás, sum sendir á trimum tungumálum, arábiskum, farsi og turkiskum til 25 ymisk lond í Miðeystri og Norður Afrika. Tey hava 20 ára royndir við at gera skráir av ymiskum slagi til fleiri milliónir hyggjarar. Sat7-kids hevur eisini lagt seg eftir at senda góða skúlaundirvísing, sum serliga hevur gjørt stóran mun í teimum nógvu flóttarlegunum og í teimum krígsherjaðu londunum í Miðeystri.
Koronavirusi kemur sum steinur omaná byrðu hjá hesum kristnu, sum í stóran mun stríðast undir ómenniskjaligum korum sum forfylging, fátækradømi og kríggi. Kirkjur sum vanliga standa opnar steingja nú eisini. ”Uppreisnarkirkjan” í Beirut, sum vanliga sendir beinleiðis sjónvarpsguðstænastur sunnumorgnar saman við Sat7, er nú eisini stongd og fólk mugu nú eisini har fylgja við guðstænastuni á netinum, men Guð er hin sami, orðið er hitt sama og andin er hin sami.
Volkan Er sigur at enda: – Vit mugu ikki lata ótta og ræðslu binda okkum men líta frameftir við treysti sum bíblian sigur í 2.Tim.1:7 ”Tí at ikki gav Guð okkum mótloysis anda, men kraftar og kærleiks og hóvsemisanda.”
Kelda Sat7


text:
Politiskur kjakfundur um bústaðarpolitikk og bygging í Tórshavn
14. desember 2018
Sambandsflokkurin skipar fyri politiskum kjakfundi undir heitinum “Bústaðarpolitikkur og bygging í Tórshavn - bústaðir til øll." Á fundinum fara fólk við hollum kunnleika og royndum innan bústaðarpolitikk og bygging í Tórshavn og Reykjavík at halda framløgur og røða um støðuna á bústaðarøkinum. Hvussu fáa vit meira gongd á íbúðarbygging í miðstaðarøkinum, hvussu nøkta vit ymiska bústaðartørvin og hvussu kann privata byggivinnan í størri mun taka lut
Fundurin verður mikukvøldið tann 16. januar 2019, kl. 19.00-21.20 - í Tórshavn, á Østrøm.
Talan er um ein politiskan kjakfund, hvørs endamál fyri tað fyrsta er at lýsa støðuna og teir trupulleikar, sum eru á bústaðarmarknaðinum í miðstaðarøkinum og harvið varpa ljós á tørvin á hóskandi og munagóðum bústaðarloysnum.
Harafturat er endmálið at seta meira gongd á arbeiðið at byggja hóskandi bústaðir. Eisini er endmálið at vísa á ítøkiligar loysnir innan bústaðarbygging.
Skráin er býtt í tríggjar partar:
- Fyrsti partur snýr seg um, hvørjar avbjóðingar vit hava á bústaðarmarknaðinum í miðstaðarøkinum.
- Annar partur snýr seg um, hvussu bústaðarøkið er skipað í Reykjavík, og hvat vit kunnu læra av teimum umframt hvørjar ætlanir eru um alment og privat byggjarí.
- Triðji partur snýr seg um tiltøk, sum skulu til fyri at veruleikagera munagóð framstig á bústaðarmarknaðinum, serliga innan lóggávuna og praktiskar loysnir.
Skráin fyri politiska kjakfundin verður send út í næstu viku.
Sambandsflokkurin
RN
Aftur


text:
Rómversk-katólska kirkjan
Tann Rómversk-katólska kirkjan er størsti trúarbólkur í heiminum og tann langstørsta kristna kirkjan. Kátolska kirkjan er ein heimsumfatandi felagsskapur av kristnum, ið telur uml. 1 160 000 000 limir [1] í 2010. Bispurin í Róm (pávin), ið verður roknaður sum eftirfylgjari Pæturs, ápostul, er sjónliga tekinið um einleika kirkjunnar. Katolikkar trúgva, at høvur kirkjunnar, pávin, er umboðsmaður Guds á jørð. Í trúarmálum er hann hægsti myndugleiki. Ein útsøgn frá pávanum, tá ið hann úttalar seg ex cathedra (latín: "úr læristólinum") um trúgv og siðalæru, er lýtaleys. Pávin býr í Vatikanríkinum, sum er elalítið sjálvstøðugt ríki í Róm.
Katólska kirkjan er um allan heim og er høvuðstrúgvin í m.a. Fraklandi, Meksiko, Eysturtimor, Póllandi, Írlandi og mongum øðrum londum. Nógvir katolikkar ganga til messu sunnudag, og teir kunnu játta presti syndir sínar. Teir hava serliga stóra virðing fyri Mariu Moy, móður Jesu, og biðja bæði hana og onnur halgimenni um forbønhjá Gudi. Halgimenni eru kristin fólk, sum hava liðið í blóðvitnisdeyða, ella tey eru eftir sítt kristna lív tikin upp í Guds ríki.
Katólska kirkjan hevur 7 sakramenti: dópur, altargangur, ferming, bótarinnar sakramenti, salving teirra sjúku, hjúnalag og prestavígsla. Altargangsgudstænastan eitur messa. Kirkjan er býtt sundur í bispadømi undir leiðslu av einum bispi. Bisparnir hava lærumyndugleika. Uppgávan hjá kirkjuni er at boða boðskapin. Skrivliga keldan er Bíblian. Harumframt hevur kirkjan munnligar keldur, ið røkka aftur til frumkirkjuna. Trúarjáttanin, ið kirkjan nýtir, stavar frá konsiliinum í Nikæa og Konstantinopel.
Til tess at loysa átrokandi andaligar og sosialar uppgávur innan kirkjuna, ella í samfelagnum sum heild, loyvir kirkjan teimum trúgvandi at liva í felagsskapi við serligum reglum (til dømis lyfti um at liva ógift, í lýdni og í persónligum fátækradømi). Fransiskanasystrarnar eru eitt dømi um hetta. Gudstænastumálið er vanliga móðurmálið, men latín, sum fyrr varð brúkt, kann eisini nýtast. Katolikkar nýta rósukransin, eitt perluband, at hjálpa sær, tá ið teir biðja. Teir biðja eina bøn fyri hvørja perluna.
Fremst av halgimenninum er Maria moy.


text:
Seinastu 12 finalurnar í svimjing verða í kvøld, og føroysku svimjararnir hava í innleiðandi kappingunum í morgun vunnið seg víðari í allar finalurnar.
Í fleiri finalum eru enntá tveir føroyingar við, so spennandi verður at vita hvussu svimjararnir fara at klára seg. Higartil hevur gingið bæl hjá svimjingini, sum hevur vunnið tólv gull, tvær silvur og 8 bronsur.
Soleiðis verður svomið:
100 metrar blandað kvinnur
Vár Erlingsdóttir Eidesgaard
400 metrar frí menn
Óli Mortensen og Rókur Trygvason
200 metrar firvald kvinnur
Rebekka Trygvadóttir
100 metrar rygg menn
Alvi Hjelm
100 metrar frí kvinnur
Vár Erlingsdóttir Eidesgaard
50 metrar frí menn
Róland Toftum og Rókur Trygvason
50 metrar rygg kvinnur
Signhild Joensen
200 metrar bringa menn
Rókur Trygvason og Alvi Hjelm
800 metrar frí kvinnur
Vár Erlingsdóttir Eidesgaard
4x100 metrar bblandað kvinnur
Føroyar
4x50 metrar frí menn
Føroyar
Átta ferðir 50 metrar frí kvinnur og menn
Føroyar
Kringvarpið stroymir beinleiðis frá svimjingini í kvøld. Til ber at fylgja við á heimasíðuni hjá Kringvarpinum her


text:
Havnin veksur skjótt, og sostatt veksur talið á jarðarferðum eisini alsamt. Tað staðfesti Annika Olsen, borgarstjóri í Havn í kirkjugarðinum á Velbastaðvegnum í gjár, tá ið eitt økið varð lagt afturat kirkjugarðinum.
Tað var Heri Joensen, prestur, sum vígdi hendan nýggja partin av kirkjugarðinum, sum er 2700 ferðmetrar stórt, og har tað er pláss fyri 250 gravum.
Haraftrat eru 40 parkeringspláss gjørd aftrat, sum bøtir munandi um viðurskiftini allar dagar í árinum.
##med2##
Men hetta er bara fyrsti partur, tí hesi bæði næstu árini, verður kirkjugarðurin gjørdur enn størri. Í 2021 eru eru sostatt yvir 8000 fermetrar tiknir upp í kirkjugarðin afturat og tá verður pláss fyri 1.150 gravum afturat.Tilsamans kostar arbeiðið 14 milliónir
##med3##
Samstundis verður kirkjugarður eisini gjørdur í Hoyvík. Har er fyrsti partur um at vera liðugur og hann verður bígdur um ein mánað, og har verður pláss fyri 500 gravum.
##med4##
Tá ið tann nýggi paturin varð vígdur í gjár, legði prestur fyri við at syngja ein sálm, samstundis sum at gingið varð runt um kirkjugarðin saman við samkomuni.
Annika Olsen segði, at Havnin veksur so skjótt, at tað er brúk fyri 600-700 fermetrum av nýggjum kirkjugarði - um árið.
##med5##
Higartil í ár hava verið 70 jarðarferðir verið í Havn, og í alt fjør vóru 150 jarðarferðir.
Borgarstjórin segði, at farið verður beinanvegin at at arbeiða víðari við at gera kirkjugarðin við Velbastaðvegin størri.
##med5##


text:
Føroyskt ulldesign og málningalist í Borg Saltangará 20. - 25. okt.
Framsýnarnir verða Sirri og Niels Hammer.
Niels Hammer málar mest abstrakt við einum farra av naturalismu tvinna saman við kubismu og leggur stóran dent á farvuspæl.
Listamaðurin er ættaður úr Hovi og hevur útbúgving frá Århus Kunstakademi 2000 og hevur verið nógv virkin í Rosenholm Kunstforening og haft framsýningar í Århus, Eystur Jýtlandi, Den Frie í Holstebro, Listaskálanum og Smiðuni í Lítluvík.
Umframt at mála undirvísur hann eisini í málningafrálæru og málningalist.
Sirri í Tórshavn sýnir fram ullvørur.
Klædnamerki Sirri gangnýtur tað tilfeingi sum er í Føroyum. Vørurnar eru føroyskt design í nútíðar snið og framleiddar úr føroyskari ull. Klæðini verða bundin á maskinu ella vovin og síðan tøvd á sama hátt sum í gomlum døgum, plaggið gerst vatn- og vindtætt uttan at gerast stívt ella hart. Klæðini finnast í einum ella fleiri av teimum 5 grundlitunum sum føroyska seyðaullin hevur. Hvørki ullin ella lidnu pløggini verða litað. Tað eru yvir 150 ymisk snið at velja ímillum.
Opið verður:
mán-frí: 10 - 17:30
Leyg: 10 - 13:00


text:
Eg hoyri fólk siga, tá ið onkur hevur tikið ring uppá, at tey hava fingið spjaldur. Tað er, spyrt tú meg, ein nokk so góð mynd, tí tú við ringinum vísir øllum, at tú hevur givið lyftið, at vera saman við makanum í ævir.
Í hesum døgum, er tað tíverri nógv sum ikki leggja so nógv í hetta lyftið. Ein starvfelagi hjá manninum spurdi hvat ið eg skrivaði um nú, og maðurin svaraði honum, at tað var um vígsluringar. Hansara ráð var, at keypa so tungan ring sum gjørligt, tí so ber til at tveita hann laaaaaangt vekk. Hmmm eg eri nokk meira einig við abbanum hjá ti unga dreinginum, ið spurdi hvussu hann og omman høvdu klárað at verið saman so leingi. Svarið var: “Góði, abbi er frá einari tíð, har vit ikki bara koyrdu ting vekk, um tað fekk skaða. Nei, vit umvældu tey”
Eg var og vitjaði mostur mína, sum kort síðan er blivin einkja, eftir meir enn 60 ár. Meðan vit sita har, tekur hon um hondina, og hyggur so niður og spyr dóttur sína eftir ringunum hjá sær,tí hon hevði teir ikki á fingrinum, tí teir eru ov stórir hjá henni, so eg skeyt upp, at hon koyrdi teir í eitt hálsband, tí hesir hava so stóran týdning fyri hana, so kann hon hava sín ring og ringin hjá manninum saman. Hjá henni hevur ringurin stórt virði.
Fyri nogv hevur ringurin so nogv at siga, at hann fer aldrin av fingrinum, og taka tey hann av, so sæst tíðiliga, at ein ringur plagar at sita har.
Skikkurin, at brúka ring
Tað fyrsta vit kunnu lesa um, at fólk brúktu ringar í samband við trúlovilsi, er uml. 4000 ára gamalt, har Egyptar flættaðu strá til ringar. Hesir hildu tó ikki so leingi, so seinni gjørdu tey ringar úr leðri og fílabeini. Ein ringur skuldi ímynda ævinleikan, tí ringurin hevur onga byrjan og ongan enda, eins og egyptar sóu tíðina. Tey tilbóðu ringin/sólina, sum hvønn dag byrjaði av nýggjum. Eg ímyndi mær at tey, eins og vit í dag,droymdu um ævigan kærleika, og við vón um at kærleikin bleiv fangaður í ringinum, við tí sum hann avmyndaði, vónaðu tey, at kærleikin skuldi vera ævigur.
Tað vóru tey kongaligu, ið byrjaðu at nýta ringar, tey meiri vælstillaðu tóku henda sið til sín í 1800-talinum, og ikki fyrr enn í 1900-talinum bleiv tað vanligt millum vanlig fólk, bæði hjá monnum og kvinnum.
Men hvar eigur ringurin at sita?
Gamalt var, at trúlovilsisringurin skuldi á vinstra ringfingur, tí hjartað situr vinstrumegni, og so fluttu tey ringin yvir á høgru hond, tá ið tey giftust. Høgra hond var sædd sum tann “rætta” hondin, tí tú gevur høgru hond, tá ið tú gevur eitt lyfti um okkurt.
Summi brúka bæði trúlovilsi- og vígsluring, og tað finnast ringar, ið passa saman, soleiðis, at teir síggja út sum ein ringur, tá ið tú hevur teir á sama fingri. So er tað tey, ið hava so stóran gimstein, at tað ikki passar ein ringur afturat á fingurin. Tá brúka tey oftast trúlovilsisringin á vinstra ringfinguri og vígsluringin á høgra.
Í dag eru møguleikarnir óendaligir. Bæði hvørjum ringurin er gjørdur úr, og ringarnir kunnu eisini hava gimsteinar í. Hesir gimsteinar ímynda eisini okkurt, t.d.:
Perla: reinleika
Diamant: sakloysi
Opal: trúfessti
Rubin: kærleika
Mánastein: eymleika
Tíbetur er tað hvørki stødd ella prísur á ringinum, sum avger um eitt hjúnarband er væleydnað. Hjúnarbandið er ein avtala millum tvey, at elska hvønn annan, og vera saman gjógnum baði góðar og ringar tíðir. Tað krevur viðlíkahald, og onkuntíð umvæling.
Joy Ann Simonsen
Stutt lýsing um Joy: Eg er fødd í Wiesbaden, Tysklandi, uppvaksin í Keypmannahavn, nú búsitandi í Norðragøtu.
Maðurin og eg eiga trý vaksin børn, 26, 22,og 16, har tvey tey yngstu búgva heima.
Eri útbúgvin korrespondentur í enskum, tyskum og havi ein ED í enskum. Eisini eri eg útbugvin fitnessinstruktørur og arbeiði sum móttøkufólk/venjari hjá Vælveru Fitness í Saltangará.
Myndir frá: OPHfoto


text:
Sámal Ravnsfjall var á okkara fyrsta HeiMA páskaaftan 2016 saman við Jóan Jakku Guttesen. Teir báðir eru nevniliga kendir frá bólkinum Vágaverk, ein bólkur sum millum annað hevur givið okkum slagararnar «1001 nátt» og «Medistari í karry». Spurdur um hvussu hann dámdi at framføra akkustiskt á HeiMA svaraði hann: “At koma í stovuna hjá fólki og spæla okkara sangir nakið, uttan at teir vóru litaðir av øðrum effektum enn tað rúmi vit vóru í, var ein fragd tí tað fungeraði.”
Tá Sámal trýnur á pall einsamallur, so spælir hann bæði løg hann hevur verið við at gera landskend, eins og hann spælir løg hjá øðrum. Hann hevur spælt í ymsum bólkum, men er best kendur sum trubadurur, og sæst á palli um alt Føroya land, og í útheiminum tá tað passar. Og er lagið til tað, so er ein gøtukonsert gjarna á skránni. Sámal Ravnsfjall hevur í nógv ár verið ein av okkara best kendu, og best dámdu fólkatónleikarum, við herðslu á tað fólkaliga.
Sagt verður at hann hevur spælt á hvørjum tanga í Føroyum. Nú kemur hann aftur til Nólsoyar at spæla í tveimum nólsoyarstovum páskaaftan, 20. apríl, á HeiMA. Vit gleða okkum at síggja og hoyra solistin í heimligum umhvørvi.
Atgongumerkir til HeiMA kunnu keypast á atgongumerki.fo.


text:
Brúgvin (94) - 18. juni 2018
Sending um Runavíkar Kommunu: Gongutúrur fyri dementum og avvarandi, Cruiseskip vitjar Runavík og Matstovan á Hotel Runavík.
Hesaferð tosa vit fyrst við Unn Justinussen frá Roðanum um gongutúr fyri dementum og avvarandi hóskvøldið 21. juni.
Rannvá Troest tosar um at fyrsta cruiseskipið í ár kemur á Runavík leygardagin 23. juni
og ringt verður eisini til Sveinbjørn Kvilt á Matstovuni á Hotel Runavík.
Sølvi Reinert Hansen og Bárður Højgaard leggja til rættis.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Korona
Hans Johannes á Brúgv nýggjur havnafúti í Vestmanna
Ulla Í Dávastovu: KORONA OG EG
Kommunulæknin í Vestmanna: Hetta var als ikki ætlanin og kanska hava vit verið ov “strong”
Nógv innan ferðavinnuna fara á heysin
Amerikanskur pastorur handtikin
Eg meini huldufólkini eru vaknaði!!
Regin Guttesen úr Italia: Ongin bati at hóma í bræði
Reikferðaskip við deyðum bíðar eftir havnaloyvi
Enn ein festivalur avlýstur í 2020
Helgi Abrahamsen er eisini organistur
Kendur miðlamaður: Flaggi fyri teim ið stríðast ...
Erhard Joensen: Eitt eksperiment
Skiparin á Skorabergi, Kristen Friis: Fara nú á gulllaksaveiðu
Føroysku tryggingarnar dekka ikki avlýstar ferðir vegna korona
ANDREW DJURHUUS 100 ÁRA MINNI
Oda Andreasen starvast í ferðavinnuni: Nú mugu tit traðka til, áðrenn alt fer fyri av knóranum!
Hotel Hafnia tekur óvanlig stig
Petur Hans Dahl, veðurfrøðingur: Veðurvánir fyri hesa vikuna ( vika 14 )
Beint nú sær ljóst út hjá KBH
Arbeiða av álvara við at fáa Atlantic Airways í FAS
Samrøða: Birita Adela Davidsen (Opera.fo) fingið kr. 183.000 í stuðuli til teaturkonsert
Tað var ikki ein bátur at síggja, so tað var gott pláss at fiska
Yvirtøka av Eimskip avlýst fyribils
Samband
Postboks 226
FO-600 Saltangará


text:
Oyðingin av plantu- og djórasløgum gongur alt ov skjótt. Alt ov lítið er gjørt fyri at støðga hesum - altjóða og her heima. Men vit eiga ikki at lækka ambitiónirnar fyri tí, men heldur gera tað lættari hjá fólki at síggja, hvussu vit øll kunnu leggja okkara í at varðveita lívmargfeldið. Og ung eiga at vera við til at bjarga støðuni. Hetta vóru nakrir av tonkunum, sum komu burtur úr verkstovuni um svinnandi lívmargfeldið, sum Umhvørvisstova hevði boðið ungum at luttaka í fríggjadagin í farnu viku.
Undirtøkan var góð - yvir 30 ungfólk ymsastaðni úr Føroyum tóku lut í verkstovuni.
Umframt at landstýrismaðurin í umhvørvismálum – Helgi Abrahamsen setti verkstovuna, so var eisini Turið Horn, forkvinna í umhvørvisnevndini hjá Tórshavnar kommunu, við fyri at varpað ljós á umhvørvisvikuna hjá Tórshavnar Kommunu, sum í ár snýr seg um júst lívmargfeldi. Marita Rasmussen, stjóri í Vinnuhúsinum, bar eisini boðskapin fram um týdningin, sum lívmargfeldi og ein rík náttúra hava fyri okkara samfelag og vinnu. Lívfrøðingurin Magnus Gaard og fleiri starvsfólk hjá Umhvørvisstovuni góvu síðani hvør sítt fakliga íkast til teir fimm partarnar, sum verkstovan var býtt í.
Dagurin var rundaður av við einum politiskum pallborðsfundi, har ungu luttakararnir fingu høvi at bera fram nakrar av teimum áskoðanum og spurningum, sum vóru komnir fram ígjøgnum dagin.« Aftur
Góðkenning av árinsmeting av sjóvar…
31-03-2020
Leiðari til skógrøkt
18-03-2020
Leiðari til skógrøkt
18-03-2020
Skerdar avgreiðslutíðir
12-03-2020
Skerdar avgreiðslutíðir
12-03-2020
Margfeldisráðstevna í Keypmannahavn…
24-02-2020
Nýggi stjórin boðin vælkomin
03-02-2020
Ung eiga at vera við til at bjarga …
30-01-2020
Tvey sveimandi elorkuverk í Vestman…
29-01-2020
Nýggjar dronumyndir á foroyakort.fo
21-12-2019


text:
Gjaldførið hjá landskassanum var í miðal kvarta milliard størri í 2018 enn í 2017 – og væl meira enn lógarásetta minstagjaldførið. Partur av yvirskotsgjaldførinum verður brúkt at rinda niður av landskassaskuldini.
Landskassin skal sambært lóg hava 15 prosent av BTÚ í ”reiðum” peningi (gjaldføri), sum skal kunna brúkast at rinda lønir og aðrar skyldur hjá tí almenna í eini kreppustøðu. Í 2018 var kravið um minstagjaldføri 2,67 mia. kr. (reyð linja í Mynd 1 og 2).
Gjaldførið var omanfyri minstakravið, tí avlop hevur verið á fíggjarlógini. Við ársenda var greitt, at miðalgjaldførið fyri 2018 var 3,25 mia. kr. (grøn linja í Mynd 1 og 2). Sostatt hevði landskassin eitt yvirskotsgjaldføri (munur millum miðal- og minstagjaldføri) á meir enn hálva milliard í fjør.
Minstagjaldførið er altíð 15 prosent av BTÚ tvey ár frammanundan. Tað vil siga, at minstagjaldførið fyri 2019, sum eru 2,83 mia. kr., er grundað á BTÚ fyri 2017, sum sambært framrokningum hjá Hagstovuni tá var mett at vera 18,9 mia. kr.
Greiningarfyritøkan Moody's hevur víst á, at lógarásetta minstagjaldførið er gott fyri føroyska kredittvirðið.
Les eisini: Føroyski landskassin fær framvegis metingina Aa3 við støðugum útlitum.
Minstagjaldførið hevur verið støðugt vaksandi, tí BTÚ er vaksið. Miðalgjaldførið er vaksið lutfalsliga skjótari enn minstagjaldførið seinastu trý árini (sí Mynd 2), tí avlop hevur verið á fíggjarlógini. Í 2016 var yvirskotsgjaldføri 150 mió. kr. Í 2018 var yvirskotsgjaldførið vaksið upp í 580 mió. kr.
Tá ið yvirskotsgjaldførið er stórt, kann partur av hesum brúkast at rinda skuld niður. Í 2018 fall eitt lítið annuitetslán á 10 mió. kr. til gjaldingar, og varð rindað aftur við at brúka av gjaldførinum. Næsta lán á 1,1 mia. kr. fellur til gjaldingar í juni í ár.
Av tí at gjaldførið hjá landskassanum í løtuni er væl omanfyri kravið um minstagjaldførið, verður ikki neyðugt at endurfíggja alla upphæddina, og harvið rindar landskassin nakað niður av síni skuld.
Lógin um minstagjaldføri kom í gildi í sambandi við kreppuna fyrst í 90’unum, tá landið kom í eina støðu, har trupult var at finna gjaldføri at rinda lønir og pensjónir. Lógin sigur, at landið skal hava 15 prosent av BTÚ í gjaldføri, tí hetta var mett at vera nóg mikið hjá landinum at rinda lønir, pensjónir og aðrar skyldur í eitt hálvt ár í eini kreppustøðu – tað vil siga uttan nakrar inntøkur. Hetta gevur samstundis landinum tíð til at fyrireika seg til møguliga lántøku.
Les meir í ársfrágreiðingini hjá Landsbankanum fyri 2018.


text:
Manglar tú 9. flokk?
Fleiri, ið søkja til heilsuhjálpara, hava ov lítið av skúlagongd, t.d. bara 7. flokk.
Tá hevur ein ikki førleika at sleppa inn.
Kravið er 9. flokkur og eitt ára arbeiðsroyndir, ella 10. flokkur.
Tú kann betra tínar møguleikar, uttan at ganga allan 9. flokk
Tað er møguleiki at taka 3 lærugreinar sum sjálvlesandi í 9. flokki. Tað kann geva møguleika at sleppa inn til heilsuhjálpara.
15. mars á hvørjum árið, ber til at melda seg til sum sjálvlesandi í fleiri fólkaskúlum.
Tilmelding fer fram á www.innskriving.fo
Ring til skúlan, tú hevur meldað til hjá og spyr um hvussu tú skalt fyrihalda tær. Um tú manglar 9. flokk, vel minst 3 lærugreinar millum tær nevndu niðanfyri.
Føroyskt
Danskt
Enskt
Náttúrulæra ella líknandi lærugrein. (biologi, alis- evnafrøði ella matematik)
Lestrarvegleiðarin á Heilsuskúlanum kann vegleiða um tilmelding til sjálvlestur.
Sjálvlestur
Tú hevur ikki møtiskyldu til undirvísingina, lesur heima og letur allar uppgávur inn til skúlan. Ein fer til próvtøku saman við 9. ella 10. flokks næmingum.
Stakgreinalestur
Tú møtir til undirvísingina.
Aðrir møguleikar
Eisini ber til at taka nakrar 10. flokks staklærugreinar í Tórshavnar og Runavíkar kvøldskúla og betra møguleikarnar fyri upptøku.
(Les undir skeið)
Ann hevði bert 7. flokk
Ann hevði bert 7. flokk tá hon søkti á Heilsuskúlan, og hevði arbeitt sum ófaklærd við røkt, í fleiri ár.
Hon tók nakrar lærugreinar í 9. flokki, fyri at taka heilsuhjálparaútbúgvingina, og eftir tað tók hon heilsurøktaraútbúgving.
Hon fekk frítøku frá einari starvsvenjing, tí hon hevði nógvar arbeiðsroyndir.
Ann er sera glað fyri starvið hon hevur á fysiourgisku deild á Klaksvíkar sjúkrahúsi, har hon arbeiðir við endurvenjing av innløgdum sjúklingum.


text:
Vegna páskafrí er høvuðsskrivstovan stongd frá 6. til og við 13. apríl, meðan asfalt-, grót- og skervverkini eru stongd frá 9. til og við 13. apríl. Tó er grótbrotið í Porkeri stongt frá 7. til og við 13. apríl.
Vegurin á Hvítanesi verður umlagdur millum 6. - 8. apríl. Koyrið varliga.
Vegna arbeiði verður Leirvíkartunnilin stongdur á midnátt sunnukvøldið 29. mars til klokkan 06 mánamorgun og annars mánadag til fríggjadag klokkan 22-06 og sunnukvøld frá á midnátt til klokkan 06 fram til 1. juli. Bilar sleppa ígjøgnum á midnátt, klokkan 02 og 04. Akfør í neyðsynjarørindum sleppa tó altíð ígjøgnum tunnilin.
Frá í morgin og fram til 1. juni verður arbeitt við at gera víkipláss á Saksunarvegnum.
Arbeitt verður á Oyrargjógv 4. mars - 4. mai 2020.
Vegna vegarbeiði verður vegurin frá Hvalba til Nes umlagdur í tíðarskeiðinum frá 10. februar fram til 1. apríl 2020.
Arbeitt verður á Vestmannavegnum frá Heljareyga og eftir niðara Vegi fram við Fossáverkinum frá 28. januar til 1. juni 2020. Koyrið varliga.
Fram til 1 mai verður arbeitt á Porkerishálsi, har vegur skal gerast til nýggja vindmyllulund.
Arbeitt verður við Hvalbiartunlinum trongisvágsmegin frá 29. november 2019 til 1. apríl 2020. Koyrið varliga.
Í sambandi við tunnilsarbeiði til Hvalbiar verður arbeitt fram við Trongisvágsvegnum, vestan fyri plantasjuna, í tíðarskeiðinum 9. sept. 2019 - 9. sept. 2020.
Fram til mánaðarskiftið august-september 2020 verða ferðsluljós nýtt í sambandi við, at koyrt verður við dumpara tvørturum landsvegin í Traðardali.


text:
Lesandi og teirra skattaviðurskifti í summarfrítíðini
Í hesum tíðarskeiði er týdningarmikið hjá teimum lesandi at geva sær far um síni skattaviðurskifti.
Nú styttist av álvara til summarfrítíðina, tá ið nógv lesandi fáa sær eitt fyribils starv í eitt avmarkað tíðarskeið.
Í hesum tíðarskeiði er týdningarmikið hjá teimum lesandi at geva sær far um síni skattaviðurskifti.
Lesandi uttanlands, ið koma heim at arbeiða í summarfrítíðini, skulu skjótast gjørligt, og í seinasta lagi 15. juli 2014, boða TAKS frá, um p-talið skal gerast virkið. P-talið má vera virkið fyri at fáa løn útgoldna. Er p-talið ikki gjørt virkið innan 15. juli er møguligt at gera tað virkið aftur frá 11. august 2014.
Fyri at gera p-talið virkið skal teldupostur sendast til taks@taks.fo, við upplýsingum um p-tal, navn, adressu og nær ein væntandi er í Føroyum. Boðini skulu vera skrivlig. Søkja lesandi um at varðveita fulla skattskyldu í Føroyum, verða tey skrásett við fríkorti. Tað merkir, at tær fyrstu kr. 30.000, ið vunnar verða, eru skattafríar.
Fríkortið er tað sama sum botnfrádrátturin í kommunuskattinum. Verður vunnið meira enn botnfrádráttin, verður skattur goldin av inntøkuni, sum fer upp um botnfrádráttin. Lesandi í Føroyum hava sama møguleika sum lesandi uttanlands at fáa sær eitt fríkort, um tey bert arbeiða partar av árinum, har inntøkan er á leið kr. 30.000.
Fríkortið er kortini ikki galdandi fyri øll starvspláss. Hvørki lesandi í Føroyum ella uttanlands kunnu fáa fríkort, um tey mynstra umborð á skip, sum eru skrásett undir FAS skipanini. Hýra frá skipum, skrásett í Føroya Altjóða Skipaskrá (FAS), verður skattað við føstum skattaprosenti upp á 35%, uttan mun til, hvussu nógvur peningur verður vunnin.
Til ber at søkja um fulla skattskyldu í Føroyum her
Meira um skattaviðurskifti hjá lesandi kann lesast her
Kelda: TAKS - 20. juni 2014
-
03.04.2020 Setrið Til lesandiZoom er trygt hjá Setrinum at brúkaFróðskaparsetrið hevur eitt serligt hald av zoom hjá DeiC, s...
-
03.04.2020 Setrið Náttúruvísindadeildin Deildin fyri Heilsu- og SjúkrarøktarvísindiStór granskingarjáttan úr USADeildin fyri Arbeiðs- og Almannaheilsu hevur fingið stóra gr...
-
03.04.2020 Setrið BúskaparráðiðBúskaparráðið: Bráðfeingis hjálparpakki til tænastuvinnunaFyri at mótvirka húsagangir og uppsagnir í tænastuvinnuni, m...


text:
Skrivstovur og rundvísingar
Tú ert hjartaliga vælkomin at fáa eina rundvísing á okkara skrivstovum og prentsmiðjum. Finn adressurnar og vita, nær rundvísingar eru.
Frakland
Rundvísingar
Skalt tú biðja um tíð til eina rundvísing? Ja. Fyri at sleppa undan, at ov nógv koma í senn og fyri at tryggja, at øll fáa sum mest burtur úr rundvísingini, er tað umráðandi, at øll biðja um tíð til eina rundvísing, áðrenn tey koma, uttan mun til hvussu nógv tey eru. Bið um eina tíð í minsta lagi eina viku frammanundan. Ætlar tú tær at koma ein heiligdag, verður tú biðin um at bíleggja í uppaftur betri tíð.
Ber tað til at fáa eina rundvísing, um tú ikki hevur biðið um tíð? Hevur tú ikki biðið um eina tíð, ber tað kanska ikki til at fáa eina rundvísing. Plássið ger, at tað er avmarkað, hvussu nógv kunnu vitja hvønn dag.
Í hvussu góðari tíð skalt tú koma? Kom ikki meira enn ein tíma, áðrenn rundvísingin byrjar, tí so slepst undan, at tað verður ov trongligt.
Hvussu bíleggur tú eina rundvísing? Trýst á „Bílegg eina rundvísing“.
Ber tað til at broyta ella avlýsa eina rundvísing? Ja. Trýst á „Sí ella broyt bíleggingar“.
Hvat um tað ikki ber til at fáa rundvísing teir dagarnar, tað liggur best fyri hjá tær? Blív við at kanna síðuna. Rundvísingar verða tøkar, tá ið bíleggingar verða broyttar ella avlýstar.
Rundvísingar
2 rue Saint-Hildevert
27400 LOUVIERS
FRANCE
+33 2 32 25 55 55
Vert at vita
Bíbilskur lesnaður verður umsettur til fleiri mál. Hevur umsjón við virkseminum hjá Jehova vitnum í Fraklandi, Móritius, Seyskelloyggjum og fronskum hjálondum (Franska Gujana, Guadeloupe, Martinique, Mayotte, Réunion, Sankta Barthélemy, Sankta Martin, Sankta Pierre og Miquelon).


text:
Upptakt TB – KÍ
Mortan Enni | 26/02/15
Kappingin verður skotin í gongd sunnudagin.
Fyrsti dysturin hjá TB í 2015 verður, tá KÍ kemur á vitjan við Stórá. KÍ, sum seinastu árini, kanska einamest av høvuðsstaðarpressuni, hevur verið skírt sum ein lokalur outsidari til FM-heitið. Hetta er ikki eitt eiti, ið tey fótbóltsáhugaðu í Klakksvík vilja hava sitandi á sær, tí KÍ hevur onkuntíð verið í brotasjógvi síðan seinasta FM-heitið kom í 1999. Teir hevur faktist oftari verið í vanda fyri niðurflyting enn í einum FM-stríði. Tó kann ein ikki taka frá teimum í Klakksvík, at tey hava eina miðvísa ætlan at reka eitt framsøkið felag, ið vónandi einaferð enn fer at vinna eitt FM-heiti til býin. Eitt realistiskt mál fyri KÍ er avgjørt eitt fjórða pláss; og um teir eru hepnir í lutakastinum í løgmanssteypinum, kunnu teir saktans røkka einum finaluplássi.
Tað hevur verið eitt sindur av útskifting í hópinum hjá KÍ í ár. Mikkjal Thomasen er komin úr B36 í venjarasessin. Við sær hevur hann fingið Mayowa Alli, Kenan Hajdarevic og Evrard Blé. Blé er kendur í føroyskum fótbóltshøpi, hinir eru óskrivað bløð. 4 leikarar verða ikki at síggja í bláa búnanum í 2015, teir eru Jóhan Jacobsen, Álvur Christianen, Rodrigo Silva og Bárður J. Heinesen.
TB-liðið er næstan púra óroynt í Effodeildar høpi. Onkrir leikarar hava hollar fótbóltsroyndir, men okur mangla enn eina kollektiva rutinu á hægsta stigi í Føroyum. Leikararnir eru gávuríkir og væntast kann, at tá kappingin er komin ígongd, eru ringastu byrjunarnervanir stabiliseraðir.
Týdningarmikið er at koma væl frá byrjan. Serliga nú í 1. triðinginum, tí dystarskráin hjá TB liggur hultur til bultur. Felagið roynist ikki væl norðanfjørðs og stigini eru vunnin í Suðuroynni. Eftir KÍ-dystin hevur TB 3 útivallardystir. Um hetta gerst ein meinbogi, er ikki gott at vita, men okur vóna, at felagið fer at gera onkran vørrin, og okur kunnu ikki annað enn at taka ein dyst á gangin. Fyrsta forðingin er KÍ
Góðan dyst
TB – KÍ – Við Stórá, sunnudagin 1. mars kl 15


text:
Eykabýráðsfundur 14. september 2015 kl. 17:00
Býráðslimir:
Tórbjørn Jacobsen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Karl Rasmussen og Arnfinn Langgaard.
1.
J. nr. 15/00623: Magnus Rasmussen, borgarstjóri søkir um loyvi at taka sæti á Føroya Løgtingi og samstundis røkja borgarstjórastarvið fram til 1. januar 2016.
-Býráðið hevur á fundi 14/9-2015 samtykt at játta Magnus Rasmussen, borgarstjóra at taka sæti á tingi fram til 1. januar 2016, samstundis sum hann kann røkja borgarstjórastarvið.


text:
Handil í Netbankanum
Í Netbankanum kanst tú røkta og fylgja við tínum íløgum alt samdøgrið. Tú hevur yvirlit yvir tína virðisbrævagoymslu, tú kanst keypa og selja umframt fáa marknaðarkunning og fylgja kursgongdini.
Soleiðis byrjar tú
Fyrstu ferð tú handlar virðisbrøv í Netbankanum, skalt tú lesa handilstreytinar og góðtaka tær. Hetta gert tú við at fara inn á Netbankan, vel "Avtalur" og trýst á "Íbindingaravtala".
Síðani velur tú "Tilmelding ella frámelding av funkum". Set flugubein í fyrsta kassa út fyri "Virðisbrøv". Nú kanst tú síggja tínar goymslur, og keypa ella selja virðisbrøv umvegis Netbankan.
Keyp partabrøv á snildfonini
Tú kanst eisini keypa og selja partabrøv við snildfonini - uttan mun til tíð og stað. Er hetta nakað fyri teg? So set teg í samband við tín ráðgeva, sum fegin hjálpir tær í gongd.
Fyrimunir við at brúka Netbankan til keyp og sølu av virðisbrøvum
- Altíð dagførd marknaðarkunning
- Tú hevur gott yvirlit yvir tínar íløgur - alt samdøgrið
- Tú fært atgongd til keypskálar í øllum heiminum
- Kurtagan er lægri


text:
Mentanarvika í Fuglafirði 16.-22. September
Fuglafjarðar Kommuna verður aftur í ár karmur um eina mentanarviku, ið verður 16.-22.september.
Ì september 2012 skipaði kommunan fyri eini sera umfatandi og væl móttiknari mentanarviku. At tað gekk somikið væl tá, hevur so lagt lunnar undir, at tiltakið verður aftur í ár.
Kommunan hevur í hesum sambandi sett 34-ára gamla fuglfirðingin Hergeir Eldevig sum samskipara. Hergeir er royndur tiltaksfyriskipari, og sigur soleiðis um uppgávuna “Eg tók beinanvegin av tilboðinum um at samskipa mentanarvikuna í ár. Einamest tí eg hoyrdi allar jaligu afturmeldingarnar tiltakið fekk seinast. Hóast hettar leggur eitt ávíst trýst á meg sum fyriskipara, so taki eg sera fegin ímóti avbjóðingini. Eisini síggi eg tað, at tiltakið var so væl móttikið, sum eina staðfesting av, at tiltakið eigur at vera afturvendandi. Tiskil gleði eg meg til at bjóða øllum vælkomin til mentanarvikuna hesaferð”
Mentanarvikan í Fuglafirði verður eitt sindur minni umfatandi hesaferð. Tó er lagt upp fyri hesum við ikki at leggja nøkur tiltøk samstundis. Eisini eru flest øll tiltøkini ókeypis. So tað átti at verið møguligt hjá øllum at fáa nógv burturúr at vitja Fuglafjørð í døgunum millum 16. til 22. september.
Sí skránna here.
Kelda: Fuglafjarðar kommuna


text:
Skrivar tú trygging? verður leitað eftir orðum sum t.d. tryggingarvirksemi.
Skrivar tú ?trygging verður leitað eftir orðum sum t.d. lívstrygging.
Skrivar tú ?trygging? verður leita eftir orðum sum t.d. lívstryggingarvirksemi.
10. mars 2020Nr. 17
Løgtingslóg um broyting í løgtingslóg um almannapensjónir o.a.
(Øll egin uppspard pensjón telja við sum inntøka, útsett pensjón við deyða o.a.)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 48 frá 10. mai 1999 um almannapensjónir o.a., sum seinast broytt við løgtingslóg nr. 142 frá 13. desember 2019, verða gjørdar hesar broytingar:
1. Í § 20, stk. 3 verður “tvungnari” strikað.
2. Í § 27, stk. 1 verður aftan á 1. pkt. sum nýtt pkt. sett:
“Hevur pensjónistur útsett pensjón sambært § 9 a, heldur rætturin til veitingar sambært hesi løgtingslóg tó uppat dagin eftir, at pensjónisturin doyr.”
3. Í § 39, stk. 1 verður “Kærunevndina í Almannamálum” broytt til: “Kærunevndina í almanna-, familju- og heilsumálum”.
§ 2
Henda løgtingslóg kemur í gildi dagin eftir, at hon er kunngjørd og hevur virknað fyri útgjalding av veitingum frá og við januar 2020.
Í Tinganesi, 10. mars 2020
Barður á Steig Nielsen (sign.)
løgmaður
Lm. nr. 54/2019


text:
Klokkan 16:50 kom Bragd aftur av útróðrið. Teir høvdu roynt við línu norðan fyri Føroyar. Teir høvdu 9.000 pund, tað mesta var toskur og hýsa, 7.000 pund toskur og 2.000 pund hýsa. Bragd hevur lagt um og nú landar teir bara blóðgaðan fisk. Veiðan bleiv løgd upp við NFCS og seld til Sjógæti. Við Bragd Les meira…
Tag: Bragd
Bragd rok fiskarí, 15.000 pund í dag
Bragd hevur rokast í dag og ígjár. Teir høvdu 12.700 pund í gjár á 44 stampum, 9.100 pund toskur og restin hýsa. Í dag høvdu teir ordiligan roktúr, teir komu aftur klokkan 16:10 og høvdu heili 15.000 pund, eisini á 44 stampum, 10.000 pund toskur og restin hýsa. Bragd hevur roynt norðan fyri Føroyar og Les meira…
Bragd hevði 10.400 pund í dag
Nakað eftir klokkan 10:00 í morgun kom Bragd aftur. Teir høvdu roynt við línu norðan fyri Føroyar. Veiðan bleiv boðin út til Fiskamarknaðin Føroya og høvdu teir 10.340 pund, tað mesta var hýsa og toskur, 5.700 pund hýsa, 4.600 pund toskur og restin annað fiskaslag. Landað bleiv til NFCS klokkan 10:30. SáH BRAGD – ( Les meira…
Bragd hevði 10.000 pund í dag
Bragd var fyrstir aftur av útróðrið í dag. Teir komu aftur klokkan 08:45 og høvdu teir roynt við línu norðan fyri Føroyar. Veiðan bleiv boðin út til Fiskamarknaðin Føroyar og høvdu teir 10.040 pund, tað mesta var toskur og hýsa, 5.000 pund hýsa, 5.000 pund toskur og restin annað fiskaslag, sjá søluna herundir. Landa bleiv Les meira…
Bragd komin aftur við 5.000 pundum
Eftir ódnina um vikuskiftinum eru okkara útróðarbátar farnir til útróðar aftur. Ågot fór eisini avstað í gjárskvøldið og í dag fer eisini Kvikk avstað aftur. Bragd kom aftur klokkan 09:30 í morgun. Teir høvdu roynt við línu í Kalsoyarfirði. Veiðan bleiv boðin út til Fiskamarknaðin Føroyar og høvdu teir 5.000 pund, tað mesta toskur og Les meira…
Bragd hevði 8.700 pund í gjár
Bragd kom aftur kl. 16:35 og tá var veðrið byrjað so smátt at ruska. Teir høvdu roynt við línu í Djúpunum. Veiðan bleiv boðin út til Fiskamarknaðin Føroyar og høvdu teir 8.660 pund, tað mesta hýsa og toskur, 5.600 pund hýsa, 3.000 pund toskur og restin annað fiskaslag, sjá søluna herundir. Landa bleiv til NFCS Les meira…
Bragd 6.000 pund í dag
Bragd kom tíðliga aftur í dag. Teir høvdu roynt við línu norðan fyri Føroyar. Veiðan bleiv boðin út til Fiskamarknaðin Føroyar og høvdu teir 6.000 pund, tað besta toskur og hýsa, 3.900 pund toskur, 1.800 pund hýsa og restin annað fiskaslag, sjá søluna herundir. Landa bleiv til NFCS. SáH BRAGD – ( KG 642 ) Les meira…
Bragd hevði 15.000 pund
Bragd kom aftur klokkan 14.40 mikudagin og høvdu teir roynt við línu norðan fyri Føroyar. Veiðan bleiv boðin út til Fiskamarknaðin Føroyar og høvdu teir 14.778 pund, tað mesta var hýsa og toskur, 8.892 pund hýsa, 5.848 pund toskur og restin annað fiskaslag, sjá søluna herundir. Landa bleiv til NFCS. SáH BRAGD – ( KG Les meira…
Funnið stóran handska í toskinum
Var ein kajtúr í gjár og fór á støð, tá ið Bragd kom aftur klokkan 16:00. Teir høvdu roynt við línu norðan fyri Føroyar og høvdu 11.500 pund, tað mesta var góðir toskur. Har vísti teir mær ein løgna sjón, har teir høvdu fiska ein tosk og tá ið teir kruvdi hann, var ein stórur Les meira…
Bragd kom aftur kl. 16:00 við 11.000 pundum
Bragd kom aftur kl. 16:00. Teir høvdu roynt við línu norðan fyri Føroyar. Veiðan bleiv boðin út til Fiskamarknaðin Føroyar og høvdu teir 11.000 pund. Tað mesta var toskur og minni av hýsu. Skiparin lat sera væl at støddina av toskinum og segði hann, at støddin var stór og góð. Landa bleiv til NFCS klokkan Les meira…


text:
Føroyar og ES skrivaðu tann 8. desember undir avtalu um sínámillum fiskiveiðirættindi fyri 2018. Avtalan er ikki nógv broytt í mun til avtaluna í fjør, men nakrar broytingar eru framdar.
Sínámillum atgongdin at fiska makrel í økinum hvør hjá øðrum verður 30.877 tons, hetta samsvarar við lutfalsligu lækkingina av heildarkvotuni av makreli í 2018. Føroyar varðveita somu atgongd at fiska svartkjaft í ES sjógvi ímeðan føroyska kvotan av svartkjafti frá ES hækkar við 1.000 tonsum. Føroysk skip hava sostatt møguleika at fiska 31.500 tons av svartkjafti í ES sjógvi. Atgongdin at fiska norðhavssild í sjóøkinum hjá hvørjum øðrum verður lækkað samsvarandi lækkingini í heildarkvotuni fyri norðhavssild, soleiðis at partarnir kunnu fiska 4.000 tons av norðhavssild hjá hvørjum øðrum.
Viðvíkjandi øðrum fiskasløgum so lækkar føroyska kvotan av hvítingsbróðri við 3.300 tonsum og verður hon 6.000 tons í 2018. Kvotan av sild í Skagerak verður 200 tons komandi ár, og føroysk skip kunnu veiða 400 tons av sild í ICES øki 4a í Norðsjónum. Samlaða sildakvotan er sostatt óbroytt. Føroyska kvotan av kongafiski í grønlendskum sjógvi, sum í ár er 50 tons, dettur burtur komandi ár.
Viðvíkjandi kvotum hjá ES í føroyskum øki verða kvoturnar av kongafiski og flatfiski og øðrum fiskasløgum lækkaðar nakað í 2018, ímeðan kvoturnar av toski, hýsu, upsa og blálongu verða óbroyttar.
Avtalað varð, at fiskiveiðieftirlitini hjá báðum pørtum framhaldandi skulu samstarva um at menna skipanir í samband við elektroniskar fráboðanir av veiðu.
Mynd: Samráðingarleiðararnir, Andras Kristiansen og Jacques Verborgh, taka í hondina á hvørjum øðrum eftir at hava skrivað undir semju millum Føroyar og ES um sínámillum fiskirættindi í 2018.


text:
Orkukarmurin fevnir um samlaða tørvin hjá bygninginum at fáa orku til upphiting, luftskifti, køling, heitt nýtsluvatn og møguligt ljós.
Tilflutt orka frá ymsum orkuveitingarsløgum verður javnmett. Skjal 1B við útrokningarfyritreytum skal nýtast, tá prógvast skal, at orkukarmurin er hildin.
Við tilflutta orku skilst orka, ið verður latin ognini, sum t.d. olja, fjarhiti ella ravmagn.
Av tí, at bygningar vanliga fáa orku frá ymsum orkuveitingum, fer javnmetingin fram eins og ásett í skjali 1B
Bygningar, sum verða hitaðir upp til í minsta lagi 15 °C, skulu gerast soleiðis, at orkutørvurin eftir stk. 1 ikki fer upp um orkukarmarnar, sum eru ásettir í kap. 7.2.2 og kap. 7.2.3.
Skjalprógvið verður gjørt grundað á “SBi-anvisning 213, Bygningers energibehov”.
Tá orkutørvurin verður roknaður út, verða atlit tikin at klimaskerminum í bygninginum, hvussu bygningurin stendur og vendir, m.a. í samband við dagsljós og veður og vind annars, hitaútbúnað og heittvatnsveiting, eginleikunum at savna saman hita í bygninginum, møguligum luftskiftiskipanum og luftkøling, sólupphiting og sólverju og ætlaðu inniluftini.
Harafturat verður atlit tikið at ljósútbúnaði í bygningum fevndir av kap. 7.2.3.
Tá orkutørvurin verður ásettur, kunnu atlit eisini verða tikin at t.d. nýtslu av sólarhita, sólkyknum, hitapumpum, smáorkuhita-útbúnaði, lágorkuketlum, fjarhita, nýtslu av hitaendurvinning og køling við luftskifti um náttina.
Fyri bygningar við ymsum nýtslum, ið kunnu vísa til ymiskar orkukarmar, verður upphitaða hæddarvíddin í bygninginum býtt upp í ávísu nýtslurnar. Tá ið orkukarmurin fyri allan bygningin skal ásetast, verður hetta uppbýtið nýtt.
Ásetingin verður t.d. nýtt í bygningum við bæði handlum og íbúðum.
Sí skjal 1B um bygningar við ymiskari nýtslu.
Luftskiftið gjøgnum ótættleika í klimaskerminum má ikki fara upp um 1,5 l/s pr. m² av upphitaðari hæddarvídd við trýstroynd á 50 Pa.
Fyri bygningar við høgum rúmum, har ið yvirflatin á klimaskerminum býttur við hæddarvíddini er størri enn 3, má luftskiftið ikki fara upp um 0,5 l/s pr. m² av klimaskerminum.
Við luftskifti gjøgnum ótættleika í klimaskerminum skilst ótilætlað luftskifti umvegis bygningspartar, íroknað vindeygu og hurðar.
Roynd av luftskiftinum fer fram við støði í ”DS/EN 13829, Bygningers termiske ydeevne - Bestemmelse af luftgennemtrængelighed i bygninger - Prøvningsmetode med overtryk skabt af ventilator”.
Kommunali byggimyndugleikin setur krøv um skjalprógv av luftskiftinum.
Úrslitið av trýstroyndini verður lýst við miðaltali av mátingini við yvir- og undirtrýsti.
Eru royndir tiknar av ótilætlaða luftskiftinum, kann royndarúrslitið nýtast til at rokna orkunýtsluna út.
Eru skjalprógv ikki tøk, verða 1.5 l/s pr. m² við 50 Pa nýttir.
Ásetingarnar í stk. 4 og 5 eru ikki galdandi fyri bygningar, sum eru upphitaðir til minni enn 15 °C, broytta nýtslu, tilbyggingar og umbyggingar.
Fyri hesar bygningar kann byggiharrin sjálvur seta krøv um tættleika, og hvussu hann verður máldur.
Einstøku bygningspartarnir í klimaskerminum skulu í minsta lagi bjálvast samsvarandi virðunum í kap. 7.6.
Við klimaskerm skilst teir bygningspartar, sum eru uttan um upphitaðu hæddarvíddina.
Víddirnar verða ásettar eftir ”DS 418, Beregning af bygningers varmetab”.
Í bygningum fevndir av ásetingunum í kap. 7.2.2 og kap. 7.2.3 má dimensjóneraði yvirførslumissurin, frároknað missin gjøgnum vindeygu og hurðar, ikki fara upp um:
Ásetingin skal tryggja, at klimaskermurin sum heild verður gjørdur soleiðis, at hann hevur hóskandi bjálvingarevni.
Tann dimensjóneraði yvirførslumissurin verður ásettur sbrt. ”DS 418, Beregning af bygningers varmetab”. Dimensjóneraða uttandura hitastigið fyri Føroyar er sett til -5 °C.
Fyri bygningar við høgum rúmum, ið kunnu javnsetast við bygningar í 2 hæddum ella 3 hæddum og meira, er yvirførslumissurin ávikavist 5 og 6 W pr. m² av klimaskermi. Vindeygu fevna eisini um takvindeygu og ervaljós.


text:
Jazzur, fólk og blues
2012-10-26 00:30
Í samfull 20 ár, frá 1984-2004, var Norðurlandahúsið karmur um Tórshavnar Jazz, Fólka og Bluesfestival. Tað var øll árini Brandur Øssursson, sum, saman við Norðurlandahúsinum, skipaði fyri hesum - uttan at taka munnin ov fullan – týdningarmesta mentanartiltaki í Føroyum í nýggjari tíð (!)
í 1999 fór stjóraskifti fram í Norðurlandahúsinum. Hetta vísti seg at fáa lagnutunga fylgju fyri festivalin. Táverandi stjórin kom til ta niðurstøðu, at Norðurlandahúsið ikki longur skuldi hava hendan festivalin á skránni. Í 2004 varð tí gjørt av, at tað árið skuldi verða tað seinasta, at TJFBF varð hildin í Norðurlandahúsinum. Ístaðin skuldi partur av innihaldinum, sum festivalurin hevði at bjóða, fyllast í eitt annað tiltak, Listastevnuna, sum tá hevði tvey ár á baki. Hendan stevnan umfataði ALLAR listagreinar og varð ikki bara hildin í Norðurlandahúsinum, men um ALT landið.
Men Listastevnan gjørdist alt ov fløkjaslig og dýr, og dagarnir hjá hesum tiltaki vórðu tí eisini longu taldir í 2005. Við hesum hvarv hugtakið festivalur púra av býarkortinum í Havn. Tað var annars um hetta mundið, at klaksvíkingar og gøtufólk tóku dik á seg hvør við sínum festivali. Nú var tað knappiliga ikki longur høvuðsstaðurin, sum slóðaði vegin og kundi bjóða eitt stórt mentanartiltak á høgum støði.
Hetta kann eg gera nakað við, um tú velur meg!
Tórshavnar Kommuna hevur øll árini spælt við sum stuðli. Takk fyri tað. Mín støða er, at stuðulin skal vera nøktandi. Men eg haldi tó ikki, tað er nóg mikið bara at stuðla. Um mentanarpallurin sær út til at kólna, má kommunan vera før fyri at taka um endan. Kommunan kann seta fram ynski um, at vit skulu hava ein festival í býnum, sum er skipaður á leið eftir sama leisti sum TJFBF, og hevur innihald, sum er á leið tað sama í dygd. Eg tosi um tríggjar dagar á tremur við tónleiki, bæði vælumtóktum og listarliga avbjóðandi. Hetta skal verða eitt tilboð, sum er væl øðrvísi enn SF og G!
Hetta er ein politisk vøgugongd, eg veit, tí ein ávís “armlongd” skal jú vera. Tað er jú ikki meiningin, at kommunan skal átaka sær leiklutin sum fyriskipari - kommunan skal heldur skapa møguleikarnar og lata onnur um innihaldið. Men hinvegin kann kommunan hava ávirkan á, hvør verður settur sum fyriskipari, og tað er umráðandi, at viðkomandi hevur førleikarnar í lagi.
Tað er í míni verð sjálvsagt, at ein høvuðsstaður skal hava ein ordiligan festival. Eitt tiltak, har alt er undir einum taki, og sum ikki verður darvað av veðri og vindi, er hvat eg haldi, vit hava brúk fyri. Vit eru so heppin at hava Norðurlandahúsið í býnum, sum hevur sera góðar karmar. Og søgan hevur jú prógvað, at tað riggar, so hví ikki royna aftur? Tað kann vera, at nýggi stjórin í Norðurlandahúsinum er sinnað at taka arvin upp.
X-blues, X-jazz, X-Leivur Thomsen, ein kreativur (fólksins) politikkari á lista E


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 03-09-2018
Hetta er ein heimasíða hjá Tjóðskjalasavninum
Á hesi heimasíðu er ymiskt tilfar um føroyska søgu.
Talan er um skanningar av upprunakeldum, og harafturat keldur sum eru miðlaðar, og skanningar av eldri prentlutum sum m.a. annað stuðla uppundir arbeiðið við upprunakeldum.
Tað er loyvt at nýta tilfar av heimasíðuni, tá ið víst verður til uppruna, t.v.s. hvaðani tilfarið stavar.
Um tú hevur spurningar viðv. history.fo, so send ein t-post: skjalasavn@skjalasavn.fo
ella ring á tel: 340 540, mánadag-fríggjadag, kl. 10.00-15.00.
Lesistovan er opin týs-, miku- og hósdagar, kl. 13.00-16.00.
______________________________________________________________________________________


text:
Okkara ungu aftur til Føroya
31. august 2015
Føroyar hava ikki liði ikki á odda, tá talan er um at skapa møguleikar fyri okkara ungu lesandi. So gott sum allur hægri lesnaður hevur verið uttanlanda. Ein stórur partur av ungdóminum, sum fer av landinum, vendir ikki heimaftur, tí okkum vantar, vinnu- og bústaðarmøguleikar.
Um tey lesandi hava vánaligar bústaðar- ella útbúgvingarumstøður, ávirkar hetta trivnaðin og møguleikan fyri at tilogna sær nýggja vitan til gagns fyri vælferðarsamfelagið.
Hesin trupulleiki verður ikki loystur eftir einum degi, men vit eru byrjað. Vit eru farin undir alternativa bygging, hetta kemur uppá sikt at broyta bústaðarmarknaðin, so hann verður meira liðiligur, og tað fer at tæna bæði yngri og eldri. Vit kundu ynskt at tað gekk skjótari, men avgerandi við tílíkari bygging er, at kostnaðurin ikki gerst ov høgur. Vit eru í einum hákonjunturi, hvar alt hevur yvirprís.
Til seinasta val var málið, at vit skuldu vera 55.000 føroyingar innan ár 2020. Um tað skal lata seg gera skulu, grundleggjandi ting upp at venda, kanska ótraditionellar loysnir. Her finst ongin einføld loysn.
Sagt verður, at skal eitt framkomið samfelag hava búskaparliga menning, er fyrsta treytin, at samferðsluviðurskiftini eru tíðarhóskandi. Hóast ilskast hevur verið um tunlar og vegir, hvør skal gjalda og hvør ikki skal gjalda, so eru hesi viðurskifti sera týdningarmikil fyri okkara samfelag. Vit kunnu í dag staðfesta, hvussu stóran týdning samferðsluviðurskifti hava. 85% av øllum føroyingum hava fast samband, og kunnu koyra til og frá arbeiði ella skúla.
Tað sama ger seg galdandi, tá vit tosa um samferðslu við útheimin. Um, og hvussu, hetta kann gerast bíligari. Til seinasta val vóru nógvir tankar um, hvat framtíðin fór at innibera, hvat flogferðslu viðvíkur, longdan vøll nýggjan terminal, alt stóð í stórum forvantningum.
Tann nógv eftirspurda útbyggingin, sum skuldi skapa kappingin kom at geva okkum bíligari prísir, tí kapping fór at verða á økinum. Vit hava onga kapping, men onkrir prísir eru blivnir bíligari. Vit mugu bara staðfesta, at áhugin at taka kapping upp ikki er til staðar.
Príslegan á ferðaseðlum millum Føroyar og Danmarkar kann hava stórar avleiðingar fyri okkara lesandi. Um okkara ungu, sum eru farin av landinum at lesa í eitt longri tíðarskeið, ikki hava møguleika at koma heim á klettarnar til familju, vinir og kenningar við jøvnum millumbili, fyri ein sámuligan prís, kann lestrartíðin gerast til eina endaliga fráflyting.
Lat okkum halda fokus á útbúgvingar og tey sum lesa uttanlanda, so Føroyar ikki kámast fyri teimum. Tað kann skapa enn størri fólkavøkstur.
Góðu veljarar, hetta verður mítt seinasta íkast til hetta valið. Nógv hevur verið sagt og lova, seinastu vikurnar. Vit eiga at rætta upp á nøkur ting, men lat okkum halda fast og ikki gera nakað í óðum verkum.
Vit hava eitt gott samfelag, lat okkum gera tað enn betri.
GOTT VAL!
Eivin H. Jacobsen, løgtingsmaður
Valevni Sambandsfloksins til løgtingsvalið
RN
Aftur


text:
03. okt 2007, 12:27
Mynd: Vilmund Jacobsen. Supply-skipið Norman Aurora er 86 metrar langt
Í vikuni hava ikki færri enn tvey stór supply-skip ligið við oljubryggjuna hjá Runavíkar havn, har tey hava skipað ymiskan farm upp, sum skal nýtast í sambandi við komandi leitiboring undir Føroyum
Fyrra skipið var Highland Champion, sum er úr Aberdeen, og nú í morgun kom Normand Aurora, sum er úr Skudenshavn í Suðurnoregi.
Highland Champion, sum longu er farin avstað aftur, er 79 metrar langur, meðan Normand Aurora er heilar 86 metrar langur.
Tað eru bretar, sum í høvuðsheitum manna bretska skipið, meðan serliga norðmenn manna norska skipið.
Ein føroyingur er 1. meistari umborð á Normand Aurora. Tað er vágbingurin Torbjørn Bæk, ið er sonur Bjarna Bæk, prest.
Eli Lassen, stjóri á Atlantic Supply Base í Saltangará, sigur, at bæði skipini eru komin higar við ymiskari útgerð, sum skal nýtast í sambandi við komandi leitiboring.
- Skipini koma við rørum og bingjum við ymiskari útgerð, og Normand Aurora hevur eisini nakað av vætu, sum verður nýtt til boringina. Vætan verður tikin niðan í tangarnar, sum ASB hevur á bryggjuni. Hetta er í stuttum alt oljuútgerð, sigur stjórin.
Eli Lassen sigur, at hesi bæði skipini neyvan verða tey seinastu, sum koma til Føroya við oljuútgerð, áðrenn boringin fer í gongd seinni í heyst.
- Alt hetta er liður í fyrireikingunum til leitiboringina, leggur stjórin aftrat.
Í løtuni dugir Eli Lassen ikki at siga ítøkiliga, nær borurin verður settur í føroyska landgrunnin.
© Vilmund Jacobsen - Sosialurin


text:
Østerlandsk Thehus, ið lat upp í 1889, hevur enn tann dag í dag størsta og besta úrvælið av te í danska kongaríkinum. Te’ini eru úr londum kring allan heimin og hevur Østerlandsk Thehus meira enn 200 sløg á lagur. Úrvælið fevnir um fínastu góðskuna av reinum svørtum, grønum og hvítum te til tey meira siðbundnu aromatiseraðu svørtu, grønu, hvítu og reyðu te sløgini.
Hjá SIRI hava vit fleiri enn 10 av vælsmakkandi te blandingunum frá Østerlandsk Thehus. Talan er um leyst te í sera vakurt prýddum dósum. Eisini ber til at keypa leyst te at fylla uppí dósirnar.
SIRI – tí vit elska gott te


text:
Magni Christiansen
Magni Christiansen er føroyskur gospel-sangari úr Kvívík. Flestir føroyingar kenna navnið Magni Christiansen. Hesin cowboy'arin hevur nú í mong ár verið sera væl dámdur millum føroyingar. Magni hevur útgivið fimm fløgur, og hava hesar eisini verið sera væl móttiknar. Men tað heilt serliga við seinastu útgávuni, er at hon er upptikin í countryheimstaðnum Nashville, Tennessee saman við contrytónleikarum í USA.
Og sjálvt um tað eru verðsligir menn sum Shakin Stevens og Alan Jackson sum eru tónleikaligar fyrimyndir hjá Magna, letur hann tað ikki verða nakar ivi um hvør er størsta fyrimynd hansara, nevniliga Jesus, og eru sangir hansara flest eisini um hendan mannin sum broytti lív hansara.
Hann hevur eisini umsett nógvar sangir og sálmar til føroyskt.


text:
Søga 19: Stóra familjan hjá Jákupi
HYGG at hesari stóru familjuni. Tú sært Jákup og teir 12 synirnar hjá honum. Og hann hevði eisini døtur. Veitst tú hvussu nøkur av børnunum eita? Latið okkum læra nøkur nøvn.
Lea átti Ruben, Símeon, Levi og Juda. Rakul sá at hon eingi børn fekk og varð kedd. Hon gav Jákupi tænastugentuna hjá sær Bilhu, og Bilha átti tveir synir sum itu Dan og Naftali. Lea gav so Jákupi sína tænastugentu Zilpu, og Zilpa átti Gad og Aser. Lea átti tveir synir aftrat, Issakar og Zebulon
Endiliga fekk Rakul eisini eitt barn, dreingin Jósef. Vit skulu seinni hoyra meira um Jósef, tí hann fekk stóran týdning. Hesir vóru so teir 11 synirnir Jákup fekk meðan hann búði hjá Labani, pápa Rakul.
Jákup fekk eisini nakrar døtur, men Bíblian sigur bert navnið á einari. Hon æt Dina.
Nú gjørdi Jákup av at fara frá Labani og aftur til Kána’an. Hann savnaði alt húskið hjá sær og síni stóru seyðafylgi og neytafylgi, og fór undir ta longu ferðina.
Tá tey høvdu verið í Kána’an eina tíð, átti Rakul ein son aftrat. Tað hendi meðan tey vóru á ferð. Rakul hevði tað ringt, og hon doyði meðan hon átti barnið. Tað voldi Jákupi stóra sorg at kona hansara Rakul doyði. Men tann lítli drongurin var tíbetur frískur. Jákup nevndi hann Benjamin, og hann varð ógvuliga góður við Benjamin, sonin sum Rakul átti.
Vit skulu royna at minnast nøvnini á teimum 12 synunum hjá Jákupi, tí alt Ísraels fólk er ættað frá teimum. Ja, Ísraels 12 ættir eru uppkallaðar eftir 10 synum hjá Jákupi og báðum synunum hjá Jósefi. Ísakur livdi í nógv ár eftir at synirnir vórðu føddir, og hann má hava glett seg um at síggja tey nógvu abbabørnini. Men latið okkum nú vita hvussu tað gekst abbadóttrini Dinu.
1 Mósebók 29:32-35; 30:1-26; 35:16-19; 37:35.


text:
Brandur skýtur upp at avtaka MVG á bústaðarbygging
Einasti máti fáa gongd á bústaðarbygging, er at avtaka alt mvg á bústaðarbygging. Tað heldur Brandur Sandoy, løgtingsmaður fyri Fólkaflokkin.
Løgtingið viðger eitt uppskot frá landsstýrinum um mvg á húsum til almannagagnlig endamál og til leigubústaðir.
Brandur Sandoy sigur, at ein orsøk til, at bústaðarneyðin er so stór, er rætt og slætt, at tað er vorðið ov dýrt at byggja. Av tí sama fáa fólk ikki lán at byggja fyri, tí inntøkugrundarlagið er ikki til staðar.
Les meira her